text:
Artist/Group: Bapedi Culture and Music
Song: Re Sentseng
Composed By: BACUM CREW
Produced By: Dapeit Mamogobo Moshidi
Recorded at: Masele Music Studio
Engineered by: Masele
Mix and Mastered by: Masele.
Released By: MokgodzeakaD Pro Label
Marketing @Bapedi Culture and Music (www.bacum.co.za)
Kosha ye ya Re Sentseng, ke kosha yeo rele ba BACUM re ehlamilego ka dipelo tše bohloko ele ge rella kage re lahlegetšwe ke mogale wa rena ebile ele Seshego sa Segagabo motho.
Keka moo re rego gare opele realla.
Morwangwato o ngwadile dipuku tše Tshelelago elego
1. Tšhaba Moditi ka 1995
2. Lekgai la Sealogana ka 2001
3. Metswidio ya Matswiokoko ka 2004
4. Moshito wa Theto ka 2004
5. Mathuding a Mothopa ka 2004
6. Direto tša Sesotho sa Lebowa ka 2008
Gomme ka 2006 ebile mosekaseki go dipuku tšago swana le Bohloko bja Matlakaneng le Wena Kgotsoro.
Morwangwato o bile Seboleledi sa Mokgatlo wo wa BACUM go tloga ka ngwaga wa 2011.
Gere bona Hlabirwa ebe re bona Seshego sa segagabo rena kage ebe ele sekgwari sago tseba dika le diema ga mmogo le tshepedisho yatše tša Setšo. Keka moo abego a tsebega kala Ngaka ya Leleme la Sepedi.
Hlabirwa obe a fele a eba moeng ka thomo ya BACUM go Diyalemoya tša Selegae bjalo ka MASCOM, SKFM letše dingwe. Ele ge re menngwe go fahlosha lego ruta batheeletši kaga tša Setšo.
O bile gape moromiwa go Seyalemoya sa Setšhaba sa Thobela, mohlang wage rebe re dira boipiletšo bja gore Setšhaba se hlokomele go utswiwa ga mekgopa ya megoga, yeo bana ba rena bae utswago gomme ba rekishetše bago dira Dithetho le Ntepa. Ebe ele ge re bone ka gare ga Malapa go eba le Dikgogakgogano bjale ra hwetša gore tše dingwe di hlolwa kege Betši ba mmalwa ba nyetšwe ka Dintepa le Thetho tša Mekgopa ya Megoga empa bona basa tsebe.
Ba Tlhahlo ya Salitig, ba kgahlilwe ke moshomo wa gagwe woo a bego ao dira kamo gare ga BACUM gomme ba mofa Lepanta la Tlhompho ka ngwaga wa 2015.
Ka 2017 o emetše BACUM legato go Soweto TV, ge ebe go Sekasekwa tša Bohlokwa bja Leleme bja letswele.
Gona ka 2017, ore eteletše pele ge ebe re gatisha Documentary ya BACUM.
2018 le 2019 o eteletše Sehlopha sa Ipopeng Cultural sa gotšwa ka Dikgalaopeng Tafelkop, go Difoka tšadi SATMA letša SEMA.
MORWANGWATO ore tlogela abe a sale gare a ngwala puku ya Setlogo sa Bapedi ba Mashabela.
Morwangwato ore rutile tše ntši kaga bohlokwa bjago tseba lego hlompha setšo kage abe a fela a bolela gore:
Ngwanyana Mamokgari Sethaba Nageng, o thaba kaga gabo batho gea fihla kaga gao owa nyama. Ele ge abe a era gore tlogelang go kgahlwa ke Ditšo tša batho ba bangwe gomme la nyamishwa ketša gabo lena.
Ka 2016 ge ebe re boloka Mo-Ambassadora wa rena Mmane Manoko o rile Re bona okare segagabo motho se setlo nwelela ge batho bago swana lebo Mmane Manoko bare tlogela ka gore Baswa ba bjale gaba sakwa ba nyatša Melao.
Orile Baswa ba shetše ba enwa Madila okare baka ga bona, banwa madila okare ba Nyadishitše ebile banwa madila okare ba feditše Pelego.
Ore geo botša moswa ore hlomphang Dia ila bare Dia ila o hwile kgale.
Ge ore ba senwe bjala bja Meriri ke bjala bja Bakgalabje le Bakgekolo, bona ba ukamela ka Nkgong bare hleng gago meriri kamo bjaleng.
Rere Robale ka tokologo Hlabirwa, retla shala re phetha seo ore tlogeletšego sona, seo re bego rese swarishane rese dira mmogo.


c: text/html

text:
251
Hes. 21:33-37
Amose 1:13-15
Sof. 2:8-11
Morena a re go nna: 2“Wena motho wa nama, lebelela go Baamone o ba porofete. 3O ba botše gore ba theeletše tše nna, Morena, Mong wa bohle, ke di bolelago ke re: Le be le re: ‘Swine!’ mola felo ga ka mo gokgethwa go tšhilafatšwa, le mola naga ya Israele e senywa, le mola batho ba Juda ba išwa bothopša. 4Ka gona, ke tla le gafela dikgoro tša leganateng la ka bohlabela ba le fenya. Ba tla hloma mešaša ya bona nageng ya lena mme ba dula gona. Ba tla ja dikenywa tša lena, ba nwa le maswi a lena. 5Motse wa Raba ke tla o fetoša mafulo a dikamela, naga ya Amone ka e fetoša meraka ya dihuswane. Ke mo le tlago lemoga gore Morena ke nna.
6“Morena, Mong wa bohle, o re: Le be le phaphatha diatla, le bina le thabile, le nyatša naga ya Israele. 7Ka gona, ke tla le otla, ka le gafela diatleng tša ditšhaba tše dingwe, mme tšona tša le hlakola. Ke tla le fediša la se sa ba setšhaba, le naga ya lena ya se sa ba gona. Ke mo le tlago lemoga gore Morena ke nna.”
8
25:10-12
Jer. 48:1-47
Amose 2:1-3
Sof. 2:8-11
Morena, Mong wa bohle, o re: “Ka ge Bamoaba25:8 Diphetolelo tše dingwe tša kgale di re “Bamoaba” Seheberu se re “Bamoaba le Baseire”. ba rile batho ba Juda ba swana le ditšhaba tše dingwe ka moka, 9ke tla lesa metse ye e šireletšago mollwane wa Moaba e hlaselwa, ke ra le yona metse yela ye mebotsebotse ya naga yeo, e lego Bethe-Jeshimote, Baale-Meone le Kiriathaime. 10Ke tla gafela Bamoaba25:10 Mohlomongwe go swanetše go balwa “Bamoaba” Seheberu se re “Baamone”. le Baamone go dikgoro tša leganateng la ka bohlabela tša ba fenya, gore Bamoaba ba se sa gopolwa ke ditšhaba. 11Ke tla otla Bamoaba, gomme ba tla lemoga gore Morena ke nna.”
12
63:1-6
Jer. 49:7-22
Hes. 35:1-15
Amose 1:11-12
Obad. 1-14
Mal. 1:2-5
Morena, Mong wa bohle, o re: “Baedomo ba itefeleditše gasehlogo ka batho ba naga ya Juda, gomme tefeletšo yeo e obetše Baedomo molato wo mogolo. 13Ka gona nna, Morena, Mong wa bohle, ke re ke tla otla naga ya Edomo, ka bolaya batho ba gona le diphoofolo. Ke tla fetoša naga yeo leganata, go tloga motseng wa Temane go yo fihla go wa Dedane, gomme batho ba gona ba tla bolawa ka tšhoša. 14Baisraele, setšhaba sa ka, ba tla ntefeletša ka Baedomo, gomme ba dira gore Baedomo ba kwe bogale bja ka le kgalefo. Baedomo ba tla tseba gore go itefeletša ga ka go bjang.” O realo, Morena, Mong wa bohle.
15
Jer. 47:1-7
Joele 3:4-8
Amose 1:6-8
Sof. 2:4-7
Sak. 9:5-7
Morena, Mong wa bohle, o re: “Bafilista, ka ge ba hloile manaba a bona, ba itefeleditše gasehlogo ka ona, mme ba a fediša ka lebaka la metsoto ya bona ya kgale. 16Ka gona nna, Morena, Mong wa bohle, ke re ke tla otla Bafilista, ka fediša Bakreta bao. Ke tla fediša le mašaledi a bona a a agilego lebopong la lewatle. 17Ke tla itefeletša kudu ka bona, ka ba otla ke galefile. Ge ke itefeletša bjalo ke mo ba tlago lemoga gore ke nna Morena.”

robotstxt: allowed

filter: keep


text:
21“Bjale, lena baprista, ke a le laya ke re: 2Ge le sa ntheeletše, le sa ikemišetše go ntlhompha, gona ke tla le tlišetša madimabe. Ke realo, nna, Morena Ramaatlaohle. Ditšhegofatšo tše ke le filego tšona le tšona ke tla di fetoša madimabe. Gabotsebotse ke šetše ke di fetošitše madimabe, ka gobane ga se la ikemišetša go ntlhompha. 3Ke tla le hlokiša ditlogolo, ka le phetša difahlego ka mošwang wa diruiwa tše le dirago dihlabelo tša menyanya ka tšona, gomme le tla lahlwa le wona. 4
Ke gona le tlago tseba gore taelo ye le e filwe ke nna, gore kgwerano ya ka le baprista, ditlogolo tša Lefi, e se lahlwe.
5
“Ka kgweranong ya ka ke ba tshephišitše bophelo le boiketlo, gomme ke tšona dilo tše ke ba filego tšona, gore ba tle ba ntlhomphe. Ba be ba ntlhompha, ba bile ba mpoifa. 6Ba be ba ruta batho tše di lokilego, e sego tše di fošagetšego. Ba be ba phela le nna ka khutšo; ba be ba ntlhankela ka dipelo tša bona ka moka, le gona ba thuša batho ba bantši go tlogela tše mpe. 7Go ruta batho gore ba ntsebe gabotse ke modiro wa moprista. Batho ba swanetše go ya go yena ge ba nyaka go tseba se e lego thato ya ka, ka gobane ke yena motseta wa ka, nna, Morena Ramaatlaohle.
8“Eupša bjale, lena baprista, le tlogetše tsela ya nnete. Tše le di rutago batho di kgelošitše ba bantši tša ba diriša diphošo. Le lahlile kgwerano yela ke e dirilego le Lefi. Ke realo, nna, Morena Ramaatlaohle. 9Ka gona, le nna ke tla dira gore setšhaba ka moka se le nyatše, se le kokobetše, ka gobane ga le phethe thato ya ka, gomme ge le ruta batho ga le ba sware go swana.”
10Kgane Tatagorena ka moka ga se o tee? Na ga se ra bopša ke Modimo o tee? Bjale re reng re lahletšana le gona re nyatša kgwerano ye Modimo a e dirilego le borakgolokhukhu? 11Batho ba Juda ba lahlile kgwerano ya Modimo le bona, ba dira bohlola Jerusalema le nageng ka moka ya Israele. Ba tšhilafaditše Tempele ye Morena a e ratago. Banna ba nyetše basadi ba ba khunamelago medimo e šele. 12Monna yo a dirago taba tša mohuta wo a Morena a tloše ditlogolo tša gagwe ka moka setšhabeng sa Israele, le ge a ka neela Morena Ramaatlaohle dikabelo.2:12 Ka Seheberu temana ye ga e kwagale gabotse.
13Taba ye nngwe ye le e dirago še: Le thapiša aletare ya Morena ka meokgo, le lla le golola ka ge yena a se sa na taba le dibego tša lena, goba a di amogela. 14Le botšiša gore Morena o reng a se sa di amogela. Ke ka lebaka la ge a tseba gore le be le sa botegele basadi ba le ba nyetšego le sa le masogana, etšwe e be e le balekani ba lena ba e tlilego ya ba basadi ba lena, mola le ba holofetša gore le tla ba botegela. 15Kgane Modimo ga se a le kopanya la ba nama e tee le moya o tee?2:15 “Kgane ... moya o tee?” Seheberu ga se kwagale gabotse. Se o be a se direlang? E be e le gore le be le bana ba e lego setšhaba sa Modimo. Ka gona, le hlokomeleng gore go se be le o tee mo gare ga lena yo a sa botegelego mosadi wa gagwe yo a mo nyetšego e sa le lesogana, 16gobane Morena Modimo wa Israele o re: “Tlhalo ke e hloile. Ke hloile yo a dirago mosadi wa gagwe sehlogo se sebjalo. Le hlokomeleng gore le botegele basadi ba lena.”
17Le lapišitše Morena ka dipolelo tša lena. Fela le a botšiša le re: “Re mo lapišitše ka eng?” Le mo lapišitše ka go re: “Morena o bona badiradibe bohle e le ba ba lokilego; le gona o a ba rata,” goba ka go botšiša la re: “O kae Modimo yo go thwego o ahlola ka toka?”


text:
11Mehleng ya kgale Modimo o boletše le borakgololokhukhu ba rena gantši le ka mekgwa ye mentši ka baprofeta, 2ya re mehleng yeno ya mafelelo re phelago go yona a tla a bolela le rena ka Morwagwe. Ke yena yo a hlodilego legohle ka yena, yo a mmeilego mojalefa wa tšohle. 3Go yena go bonala letago la Modimo, ke yena seswantšho sa nnete sa sebele sa Modimo, gomme o lota tšohle ka lentšu la gagwe le maatla. Ge a phethile modiro wa go hlatswa batho dibe, o ile a yo dula legodimong madulong a bogoši kgauswi le Modimo Kgoši.
4Morwa wa Modimo o godišitšwe go feta barongwa, go swana le lona leina le a le filwego ge le feta a bona. 5
2 Sam. 7:14
1 Dikr. 17:13
Etse Modimo ga se a ka a botša yo mongwe wa barongwa a re:
“O Morwa wa ka,
lehono ke go tswetše.”Le bona barongwa Modimo ga se a ka a bolela ka yo mongwe wa bona a re:
“Ke tla ba Tatagwe,
gomme yena e tla ba Morwa wa ka.”6
“Barongwa bohle ba Modimo ba mo khunamele.”7
“Modimo o dira barongwa ba gagwe diphefo;
bahlanka ba gagwe o ba dira dikgabo tša mollo.”8
“Modimo, bogoši bja gago ke bja go ya go ile;
o buša setšhaba sa gago1:8 “sa gago” Dingwalwakaseatla tše dingwe di re “sa gagwe”. ka toka.
9O be o rata toka, o hloile bobe.
Ke ka lebaka leo Modimo,
yena Modimo wa gago,
a tloditšego wena,
e sego bagwera ba gago,
a go bea kgoši ka lethabo le legolo.”10
“Wena, Morena,
mathomong o hlodile lefase,
wa bopa magodimo ka diatla tša gago.
11Dilo tšeo di tla timelela,
fela wena o tla šala;
tšohle di tla hlagala bjalo ka seaparo.
12O tla di phutha bjalo ka kobo,
gomme di tla šatoga bjalo ka seaparo.
Eupša wena ga o fetoge,
le bophelo bja gago ga bo fele.”13
“Dula mo letsogong la ka la go ja ke be ke tle ke go fenyetše manaba a gago.”
14Na barongwa ka moka ga se meoya ye e hlankelago Modimo, mme yena a e romago go yo thuša ba ba tlago phološwa?


text:
Ge e le Moremi le Letšobana bona ba be ba sena bana. Seo se ile sa dira gore Moremi a thome go balabala a jewa ke dibe tša gagwe.
“Ke šiile bana baka ke bone bobotse bja motho. Bona bjale, ga kena bana le yena. Bana baka ba godišwa ke monna yo mongwe,” o be a fela a balabala a le noši.
Moremi o be a fela a bona bana ba gagwe mola yunibesithing eupša a sa kgone go bolela le bona. Bana le bona ba be ba sa tsebe gore ke yena tate wa bona wa madi.
Go hloka bana moo ga Letšobana o ile wa dira gore khutšo e hlokege ka lapeng la Moremi. Go be go lwewa bošego le mosegare.
Letšobana o be a fela a botša Moremi gore a latele bana ba gagwe ka ge a be a lapišitšwe ke dintwa tšeo. Moremi yena a fetola ka gore Lesedi a ka se dumele gobane a sa godiša bana bao.
“Gona a re adopte ngwana ge,” Letšobana o be a tla realo a leka go tima kgabo ya mollo eupša Moremi a gana nnang ka ge a re yena o nyaka ba madi a gagwe e sego ba go topiwa.
Seo se ile sa dira gore Moremi le Letšobana ba fetše ba hlalane. Letšobana o ile a boela ga gabo. Moremi o be a dula a le noši.
Erile ka le lengwe la matšatši a gahlana le Lesedi gomme ba dumedišana. Moremi a botšiša Lesedi gore bana ba gagwe ba kae. Lesedi a mmotša gore ba gona.
“Eish! Ka tla ka lahlega, ruri. Ke gore ka tlogela bana ba ka e sa le masea. Hai! Eupša bona ba ka se fetoge. Ba tla no dula e le bana baka go ya go ile.”
“Le ge go le bjalo bona ga ba o tsebe,” Lesedi a realo.
Lesedi le Moremi ba ile ba fetša ka poledišano ya bona gomme ba laelana.
Bašemane ba ile ba dula fase ba boledišana ka taba yela Rakgadi a ba botšago yona. Ba ile ba kgotsa gore go kgonega bjang gore motho a ba godiše ka lerato le le kaa mola e se bona bana ba gagwe ba madi ebile a tseba tatago bona yo a ba tswetšego. Ba ile ba ipotša gore ke bona ba mahlatse gobane le Rakgadi a be a tseba therešo eupša a tšwela pele ka go ba rata.
“Gobaneng mma yena a sa re botše?” Yo mogolo wa bona o ile a botšiša.
“Nna ke a kwešiša, buti. Gape go boima gore a dire se,” yo mongwe wa mafahlana a fetola.
Bašemane bao ba be ba dutše ka ntle gore mmago bona a se ba kwe.
Bašemane ba ile ba kwana ka go direla tatago bona le Rakgadi moletlo wa sephiri go ba leboga ka ge ba ba godišitše ka lerato.
Erile ge mmago bona a tsena ba homola.
“Gobaneng ke re ge ke tsena la homola?”
“Re be re rera go itirela moletlo, boraro bja rena. Gape e sa le re fetša dithuto tša rena tša yunibesithi ga re tsebe go ka ra keteka mmogo.” Mošemane yo mogolo o ile a realo.
“Aowa, tšeo ke di taba tše di botse,” mmago bona o ile a fetola.
Ka pelong mosadi wa Modimo o be a balabala. A ipotša gore o swanetše go ba botša nnete ka tatago bona wa madi.
“Mma o reng o homotše nke go na le seo se go tshwenyago ka taba ye?” Mogolwane wa bona a botšiša.
“Le ga tee ngwanaka. Ga gona selo se se ntshwenyago.”
Mmago bona o be a thoma go nagana ka Moremi. A ipotšiša gore monna yoo o tla tla moletlong wa bana goba bjang. Ge a tlile o tla re ke yena mang? O tla mengwa ke mang? Ke ka moo a ilego a bona bohlokwa bja gore a ba botse gore ba tle ba kgone go mema Moremi gobane e le tate wa bona wa madi.
O ile a beta pelo mosadi. A laela barwa ba gagwe gore ba dule fase. Ge ba dutše a tshwa se borala. Bašemane ba ile ba imakatša moo ekego ke mathomo ba di kwa. Lesedi a napa a ba kgopela le gore ba meme Moremi moletlong.
Erile ge ba mmotšiša gore gobaneng ba swanetše go mema motho yo a ba tšhabetšego, Lesedi a emelela a sepela. Bašemane ba kwana gore ba tla mema monna yoo go kgotsofatša mmago bona. Ba kwane gore o tla memiwa bjalo ka motho fela. Wa bona tate ba be ba mo tseba.
Bašemane bao ba be ba tloga ba tseba Moremi gabotse. O be a fela a ba feta ka sefatanaga sa gagwe ge ba be ba lebile sekolong a sa bolele le bona.
Ka therešo lengwalo le ile la ngwalwa gomme Moremi a le hwetša. O ile a thaba kudu a ipotša gore bašemane ba ile go mo swara bjalo ka tatago bona wa madi. O be a bile a šetše a tseba gore o ile go apara efe sutu gobane monagano o mo fora ka gore o ile go fiwa sebaka sa go bolela.
Tšatši la moletlo le ile la fihla. Ditente go be go hlomilwe tše tharo. Kgomo tše pedi le tšona di be di hlabile fase ka lenaka. Bašemane ba be ba bethile thumetšhe ya disutu le tatago bona Tau. Rakgadi le yena o be a reketšwe roko ya go sepelelana le disutu tšeo. Ge e le Moremi yena o be a jele lesela a swanelwa.
Moletlo o ile wa thoma. Bašemane ba ile ba swara Rakgadi ka letsogo ba eta ba betha setepe. Erile ge Rakgadi a bona ditulo e le tše pedi fela mola pele, a retologa a re o ile go tsebiša bakgabiši gore ba tle le se sengwe. Mošemane yo mogolo a mo swara ka seatla a mo iša tafoleng moo a fihlilego a mo dudiša setulong sa bogoši.
Mafahlana a ile a latela tatago bona Tau gomme ba mmega thoko ga Rakgadi. Lešaba gammogo le Tau le kgaetšedi ya gagwe ba ile ba tlabega. Moremi yena o ile a thoma go ipotšiša gore gobaneng a memilwe moo gobane go itaetša gore moletlo woo ga se wa bana ba gagwe.
Mošemane yo mogolo o ile a topa sehlabošalentšu a re, “tšie lala!”
Lešaba la re kgwatha!
“Ke le tsebiša gore moletlo wo ga se wa rena. Ke wa tate le rakgadi. Re tlile go ba leboga ge ba re godišitše ka lerato.”
Mantšu ao a ile a tsena Moremi pelong. O ile a palelwa ke go itshwara gomme a emelela a kgopela go bolela. Mošemane yo mogolo a mo fa sehlabošalentšu.
“Gape nna ke tlile mo moletlong ke tseba e le wa bana ba ka.”
“Ge o re bana ba gago o bolela ka bomang, mokgalabje?” Mošemane yo mogolo o ile a botšiša.
Go ile gwa homolwa gwa re tsee!
“Ke bolela ka lena. Le bana ba ka boraro bja lena,” Moremi o ile a hlalosa.
“Ke nagana gore le lahlegile mokgalabje. Rena tatago rena šo mo pele,” o rile go realo mafahlana le ona a mo tlatšiša.
“Ge o re o tatago rena … o be o le kae nako ye ka moka?” Yo mongwe wa mafahlana a realo.
Erile pele Moremi a ka fetola, difatanaga tše pedi tša mabaibai tša ema seferong. Mošemane yo mogolo o ile a phakiša a tšea dituku tše pedi a bofa Tau le Rakgadi mahlong. Ba ba swara ka matsogo ba ba iša moo difatanageng. Ge ba fihla ba ba bofolla gomme ba ba hlaba ka dinotlelo.
“Tše ke dimpho tša lena go tšwa go rena ka moka. Le re topile re lahlilwe gomme la re hlatswa ra phadima. Lehono rena le bokamoso ka lebaka la lena,” mošemane yo mogolo o ile a realo ka myemyelo. “Ge e le mma yena a hloke pelaelo. Re sa tlile go mo direla dikgolo.”
“Setšhaba sa gešo … yo ke yena tate wa rena wa mmakgonthe. Ga gona yo mongwe.” Yo mongwe wa mafahlana a hlaboša.
Mantšu ao a ile a seleka Moremi le go feta gomme a šohla ka morago ga tente a sepela. Lesedi o ile a ba a kwa a mo kwela bohloko gomme a hloka seo a ka se dirago gobane bagologolo ba boletše gore moipolai ga a llelwe.
***
Re botše: Naa o nagana Moremi o swanelwa ke seo bašemane ba ba mo dirilego goba aowa? Nkabe e le wena o be o ka mo swarela?


text:
Ke Eng Seo se Nyakegago go Thoma Bolemi bja Dinose?
O Ithuta Bjang ka ga Poloko ya Dinose
©The Animal and Plant Health Agency, Crown Copyright
Bontši bja balemi bja dinosi bja bafsa ba bogela youtube Divideo, eupša bontši bja divideo di tšerwe mo Amerika le Yuropa. Mekgwa ya dinose tša Afrika Borwa e a fapanago gannyane; di bogale mo nageng ya rena ebile ge di ka go loma, go na le ditlamorago tše šoro ge e le gore o na le aletši ya dinose gwa realo Shirley Downie wa Beeware.
Ka fao go akantšwe gore o tsenela thuto ya bolemi bja dinose le/goba o dire dinyakišišo le bahlahli bja bolemi bha dinose. Ithuta ka bolemi bja dinose ka go bala goba le go tsenela thuto ya bolemi bja dinose. Go šoma le moeletši yo botse gape go tla go ruta o ka ga mekgwa le tirišo tša bolemi bja dinose. Ka Afrika Borwa, ‘Puku Ye Tala’ (“Beekeeping in South Africa” by Johannesmeier et.al.) e bonwa bjalo ka puku e kaone ka ga bolemi bja dinose. Dihlogo tša dithuto ka bolemi bja dinose ke teori ya dinose, taolo ya mapokoso a dinose, godišo ya kgošigadi le puno ya todi.
Thuto e tla hlaloša le ka go kgetha le go hloma lepokoso la dinose; go hlaola ditlhamo tša bolemi bja dinose, go kgobaketša le tshepedišo ya todi gammogo le go šuta dihlopha. Ge e le gore ga o kgone go tsenela thuto ya bolemi bja dinose goba letšatši la tshedimošoi, leka go hwetša moeletši go swana le molemi wa dinose yo a na lego boitemogelo a dumelago go abelana tsebo ya gagwe.
Moo o ka Beago Mapokoso a Dinose?
Bee hives should be place away from animals and humans and close to natural forage.
Ge e le gore o dula ka toropong, hwetša go tšwa go mmasepala ge e le gore go a dumelelwa go boloka dinose mo lefelong leo. Ge go le bjalo, o bee lepoloso 50m kgole le diphoofolo le batho. Mo mafelong a dinagamagae, bea lepokoso la dinose kgole le dikgogo le dipere, dinose ga di rate monkgo wa diphoofolo tše. Lefelo le dinose di dulago go lona le bitšwa bjalo ka apiary. Apiary e swanetše go fihlelelwa, go ba le mošaša, komelelo le letšatši, eupša e sego go tšhwaane. Godimo ga moo, e swanetše go kgona go tšweletša dijo le meetse tša dinose tša todi e se go kgole go feta 3 - 5 km go tloga go lepokoso la dinose.
Le ge e le gore mafelo a mangwe a ka ba le dijo tše di lekanego; dikholoni tše mmalwa (dihlopha), e ka se kgone go di thekga sehla ka moka. Bjalo, go ka ba bohlokwa go šutiša dihlopha go sebjalo se maleba ge di le go letšoba. Se se ka šoma bjalo tirelo ya tulafatšo gye mohola (ya go lefa) go balemi le tlaleletšo ya ponase ya todi go balemi bja dinose.
Ka mehla o kgopele tumelelo ya mong wa thoto pele o bea lepokoso la gago la dinose mo lefelong la gagwe The South African Bee Industry Organisation (SABIO) e emela balemi bja dinose mo Afrika Borwa gomme e eletša balemi bja dinose gore ba ingwadiša mapokoso a bona a dinose le Department of Agriculture, Forestry and Fisheries (DAFF).
Moo o ka Hwetšago Lepokoso la Dinose le Kholoni
When trapping a new swarm, place your trap box high up and away from possible predators.
Go thoma poloko ya dinose o tla hloka kholoni ya dinose le lepokoso la go di boloka. Go na le mekgwa ye mmalwa ya go hwetša kholoni ya dinose:
O ka reka sehlopha go tšwa go molemi wa dinose ya a hlomilwego.
O ka bea molaba go hwetša sehlopga se se mpsha (tša naga goba trek swarm). Go bea molaba go kaone ka seruthwane.
O ka iša sehlopha seo se bego se le go lepokoso. Le ge go le bjalo, se se nyaka bokgoni.
O ka hwetša kholoni ya dinose ka go fogohla todi mo motheong wa lepokoso, ka go šomiša commercial swarm lure goba go fogohla bjang ba namuni mo motheong wa lepokoso.
Dinose di ka phela ka lefelong le lengwe le lengwe go swana le legaga, mašoba a mehlare goba mapokisi a dikgong. Go bea kholoni ya dinose o tla hloka lepokoso la dinose. Le rekwa go tšwa go khamphani ya didirišwa tša dinose. Go na le barekiši ba go nepa ba mmalwa ba mapokoso, eupša o swanetše go hlokomela kudu ka morekiši ka gobane mapokoso a mangwe ga a na maemo a a nyakegago.
Lepokoso le tšhipilego ga le re gore ke la maleba. Ka dinako tše dingwe, balemi bja dinose ba rekiša mapokoso a go dirišwa, eupša a swanetše go bolawa ditwatši pele a ka šomišwa go thibela phetišetšo ya malwetši go dihlopha tša gago. Mapokosi a go dirišwa a ka dirišwa go bea molaba w dihlopha tše mpsha tša dinose.
Didirišwa tša Bolemi bja Dinose
Go swana le setlošabodutu se sengwe le se sengwe goba profešene, o swanetše go ba le didirišwa tša go šoma ka dikholoni ya dinose. Ge mapokosi a sa hlokomelwa ka tshwanelo, kholoni o tlo tlogela lepokosi go ya go lefelo le bolokegilego go dula gona.
Go šišinywa gore o reka dioborolo tša go ba le zip le seširo go šireletša sefahlego sa gago le molale go lomiwa. Se sengwe se nyakegagoletlalo le lokilego goba ditlelafo tša PVC, gaiters go šireletša kgokgoilane ya gago le diputsu. Bjalo ka karolo ya sehlopha se seswa sa bolemi bja dinose, o tla hloka muši, sedirišwa sa lepokosi le poraše ya dinose. Ka morago ga fao, ge o bunwa todi, didirišwa tša go ntšha di tla nyakega.
Translated by Lebogang Sewela


text:
11Ge Kgoši Ahaba wa Israele a hwile, naga ya Moaba e ile ya tsogela Israele maatla.
2Kgoši Ahasia wa Israele o ile a wa ka lefasetere la phapoši ya ka godimo ya mošate kua Samaria, gomme a gobala o šoro. Ka gona a roma batseta gore ba yo botšiša Baale-Sebubu, modimo wa motse wa Bafilista wa Ekrone, ge eba o tla fola. 3Eupša morongwa wa Morena a laela Eliya, moprofeta wa Tishbe, gore a ye a gahlanetše batseta ba Kgoši Ahasia, a re go bona: “Ke ka lebaka lang le yo botšiša Baale-Sebubu, modimo wa Ekrone? A ke ka gobane le gopola gore ga go Modimo mo Israele? 4Botšang kgoši gore Morena o re: ‘O ka se tsoge malaong a o robetšego go ona; ruri o tla hwa!’ ”
Eliya a dira bjalo ka ge Morena a laetše, 5gomme batseta bale ba boela go kgoši. Kgoši a ba botšiša a re: “Le reng le goma?”
6Bona ba mo fetola ba re: “Re gahlaneditšwe ke monna yo mongwe, gomme a re botša gore re gome re tle re go botše gore Morena o re go wena: ‘Ke ka lebaka lang o roma batseta gore ba yo botšiša Baale-Sebubu, modimo wa Ekrone? A ke ka lebaka la gore o gopola gore ga go Modimo mo Israele? O ka se tsoge malaong a o robetšego go ona; ruri o tla hwa!’ ”
7Kgoši a ba botšiša a re: “Monna yoo e be e le motho wa mohuta mang?”
8
Mar. 1:6
Bona ba mo fetola ba re: “O be a apere seaparo sa matlalo a diphoofolo, a se tlemile lethekeng1:8 “O be a apere ... lethekeng” goba “E be e le monna wa boya gomme a tlemile diaparo” ka lerala.”
Kgoši a kgotsa a re: “Ke Eliya!”
9Ke moo a romilego molaodi le bahlabani ba masome a a fetšago seatla gore ba yo tšea Eliya. Molaodi yoo a rotogela go yena moo a bego a dutše godimodimo ga thabana gomme a re go yena: “Monna wa Modimo, kgoši o re o theoge.”
10
Eliya a mo fetola a re: “Ge eba ke nna monna wa Modimo, a mollo o theoge legodimong mme o go tšhume le banna ba gago!” Gomme mollo wa theoga wa tšhuma molaodi yola le banna ba gagwe.
11Kgoši a roma molaodi yo mongwe le banna ba gagwe ba masome a mahlano. Molaodi yoo a rotoga1:11 Phetolelo ye nngwe ya kgale e re “rotoga” Seheberu se re “fetola”. a fihla a re go Eliya: “Monna wa Modimo, kgoši o re o theoge ka pela!”
12Eliya a mo fetola a re: “Ge eba ke nna monna wa Modimo, a mollo o theoge legodimong mme o go tšhume le banna ba gago!” Gomme mollo wa Modimo wa theoga wa tšhuma molaodi le banna ba gagwe.
13Kgoši a roma molaodi yo mongwe le banna ba masome a mahlano gape. Molaodi yoo a namela thabana, a fihla a khunama pele ga Eliya, a mo kgopela a re: “Monna wa Modimo, hle, ntšhokele, o šokele le banna ba ba masome a mahlano, o se ke wa re bolaya! 14Balaodi bale ba bangwe ba babedi le banna ba bona ba bolailwe ka mollo wo o tšwago legodimong; fela hle, nna nke o nkgaugele!”
15Morongwa wa Morena a re go Eliya: “Theoga naye, o se ke wa mmoifa.” Ka gona Eliya a ya le molaodi yoo go kgoši 16mme a re go yena: “Morena o re: ‘Ka gobane o romile batseta gore ba yo botšiša Baale-Sebubu, modimo wa Ekrone, mo nkego ga go Modimo mo Israele yo o ka mmotšišago, o ka se tsoge malaong a o robetšego go ona; ruri o tla hwa!’ ”
17Ahasia o ile a hwa, bjalo ka ge Morena a be a boletše ka Eliya. O be a se na le morwa, ka gona Joramo, morwarragwe,1:17 Diphetolelo tše dingwe tša kgale di re “morwarragwe” Seheberu ga se na le lentšu le. a mo hlatlama bogošing ngwageng wa bobedi wa pušo ya Joramo, morwa wa Joshafate, kgoši ya Juda.
18Tše dingwe tše Kgoši Ahasia a di dirilego di ngwadilwe mo go Ditaba tša magoši a Israele.


text:
181“Kgoro ya boprista ya Lefi e se ke ya fiwa karolo ya naga bjalo ka Baisraele ba bangwe. Ba swanetše go phela ka dikabelo le dihlabelo tše dingwe tše di fiwago Morena. 2
Ba se ke ba ba le naga bjalo ka dikgoro tše dingwe; sa bona ke go ba baprista ba Morena, ka moo Morena a ba tshephišitšego ka gona.
3“Ge motho a dira sehlabelo ka poo, goba ka kwanyana, goba ka putšane, baprista ba fiwe legetla, le mehlagare ya ka fase, le mogodu. 4Ba fiwe karolo ya mathomo ya mabele, ya beine, ya makhura a mohlware, le ya boya bja nku. 5Dikgorong tša lena ka moka Morena o kgethile kgoro ya Lefi gore yona le ditlogolo tša yona di mo hlankele e le baprista go ya go ile.
6“Molefi yo mongwe le yo mongwe ge a rata a ka tloga motseng wa gabo mo nageng ya Israele a tla felo ga tirelo, 7gomme a direla moo e le moprista wa Morena Modimo wa gagwe, go swana le Balefi ba ba direlago moo. 8O swanetše go fiwa dijo tše di lekanago le tša bapristakayena, go sa lebelelwe bontši bja bohwa bja gagwe.18:8 “go sa lebelelwe ... bja gagwe” Seheberu ga se kwagale gabotse.”
9“Ge le gorogile nageng ye Morena Modimo wa lena a le fago yona, le se ke la latela mekgwa ya bohlola ya ditšhaba tše di lego fao. 10
Eks. 22:17
Go se be le yo a dirago sehlabelo ka morwagwe goba morwediagwe mollong, goba yo a dirišago ditaola, goba bodupe, goba bonoge, goba boloi, 11
goba meupo, goba malopo, goba wa badimo. 12Morena Modimo wa lena o hloile batho ba ba dirago dilo tše tša bohlola, mme ke ka lebaka leo a lelekago ditšhaba tšeo nageng yeo ge le goroga. 13
Le botegeleng Morena Modimo wa lena ka dipelo tša lena ka moka.”
14“Ditšhaba tše le tlago di raka nageng ya tšona di latela dikeletšo tša didupe le bao ba dirišago ditaola, eupša lena Morena Modimo wa lena ga a le dumelele go dira tše bjalo. 15
7:37
Lena, o tla le romela moprofeta yo a swanago le nna a etšwa setšhabeng sa gabolena, mme yena le swanetše go mo theeletša.18:15 “moprofeta yo a swanago ... a etšwa ... yena ... mo theeletša” goba “baprofeta ba ba swanago ... ba etšwa ... bona ... ba theeletša”
16“Mohlang wola le bokane thabeng ya Sinai le ile la kgopela gore ga le sa nyaka go kwa Morena a bolela, goba go hlwa go sa bona mollo wo mogolo woo, ka gobane le be le boifa gore le tla hwa. 17Ka gona Morena a re go nna: ‘Se ba se kgopetšego ke se sebotse. 18Ke tla ba romela moprofeta yo a swanago le wena a etšwa setšhabeng sa gabobona. Ke tla mmotša se a swanetšego go se bolela, mme o18:18 “moprofeta yo a swanago ... a etšwa ... mmotša ... a swanetšego ... o” goba “baprofeta ba ba swanago ... ba etšwa ... ba botša ... ba swanetšego ... ba” tla ba botša tšohle tše ke ba laelago tšona. 19
O tla bolela ka leina la ka, mme ke tla otla yo mongwe le yo mongwe yo a ganago go mo theetša.18:19 “O ... mo theetša.” goba “Ba ... ba theetša.” 20Eupša ge moprofeta yo mongwe a ka ba le sebete sa go bolela se sengwe ka leina la ka mola ke se ka mo laela go se bolela, a bolaelwe taba yeo, mme ka wona mokgwa woo moprofeta yo mongwe le yo mongwe yo a bolelago se sengwe ka leina la medimo ye mengwe, le yena a bolawe.’
21“Le ka ipotšiša gore le tla tseba bjang ge eba molaetša wa moprofeta ga o tšwe go Morena. 22Ge moprofeta a bolela se sengwe ka leina la Morena mme se a se bolelago sa se ke sa direga, gona ga se molaetša wa Morena. Moprofeta yoo o boletše ka boyena, gomme ga le a swanela go mo tšhaba.”


text:
Ditsela tša go Otlela ka Phakeng ya Mapungubwe
Tsela ya Tikologo ya Tshugulu ya 4x4
Le ge ke boditšwe gore tsela ya tikologo e tloga e le bothata le go ba le maswika, ga se e hlamilwe bjalo ka tsela ya lepheko go wena le motšhene wa gago. E ikemišeditšwe ka tsela ya go ba botse, ya thuto le go bogela diphoofolo tša lešoka ka yeo e swanetšwe go otlelwa ka lebelo la go maitišo. Tsela ya tikologo ke tsela ye botse ya go hlohlomiša lehlakore la Bodikela leo le sa tšebjego la phaka gomme go otlela go tšea karolo ditebelelo tša go fapafana le boiphihlo bja diphoofolo.
Tsela e ka bago dikhilometere tše 45 ka botelele gomme e tšea bogare bja 5 le 6 ya diiri. Go na le ditshenyegelo ka sefatanaga se sengwe le se sengwe, gomme o hwetše pukwana ye botse le mmepe wa tshedimošo ya dilo ka moka tša go kgahliša go bonwa tseleng.
Go Otlela ka Phakeng
Go na le ditsela tše ka bago dikhilometara tše 45 ka phakeng gomme ke tša lekgwara goba mabu. Bontšhi bja ditsela tše di a fihlelega ka difatanaga tše di nnyane, eupša o tla holega go tšwa go go fegwa go go botse le go se kgome mabu. Difatanaga tša mabaibai tša go ba fase di ka se thabele boitemogelo. Bogodimo bja tsela bo a kgoriwa ka sebaka, eupša go sa na le palo ya maswika a hlabago tseleng. O hlokomele go hlabiwa le go netefatša gore thare e bolokwilego e pompilwe le sedirišwa sa jeke se a šoma.
Go na le ditsela tše mmalwa tše di swailwego 4x4 fela. Tše ke nnete ga di makgwakgwa bjalo, eupša di ka bontšha go ba mathata go difatanaga tša dithaere tša go ba nnyane. Lemoga gore ga go na le makhura a sefatanaga a hwetšagalago ka Mapungubwe. Diteišene tša kgauswi tša go tšhela di ka Alldays (dikhilometara tše 70) le ka Rencheng ya Dongola (30km).
E ya ka go la Nngele Goba la go Ja
Go tšwa seferong se se golo, go na le ditsela tše pedi tše di kgolo tšeo o ka di tšeago ka phakeng. Ge e le gore o thinya ka la nngele go ya ka Kampeng ya Leokwe, o ka etela Mosepelo wa Treetop le Lefelong la Pono la Confluence le Lefelo la Pikiniki. Ge o thinyela ka go la nngele, o ka kgona go fihlelela Kanniedood le digwabe tša go lebelela diphoofolo tša lešoka tša Khongoni le Poacher’s Corner. Karolo ye ya phaka gape a na le go Letamo la Schroda la go kgoketša le marope a kgale a khotase ya go thea dihlapi ka mabopong a Limpopo moo Jan Smuts a kilego a dula ka nako ye nngwe. Bobedi bja dilo tše tša go goketša ga di sware, eupša ke holofela gore ba tla di hlabollwa ka moso.
Bontšhi bja ditsela ka diphakeng di ngwetšwe ‘ga go tsenwe’. Se ke sa mabaka a go fapafapana a go kwagala. Naga ye nngwe e sa le ka bang ba phraebete, tše dingwe tša ditsela di lebiša boduding bja phraebete bja bašomi ba ka phakeng, gomme ditsela tše dingwe di sa kaonafatšwa gomme di tla bulwa ge tikologo e tiišitšwe.
Translated by Lebogang Sewela


text:
231Morena o file Moshe 2melawana ye e latelago ya menyanya ya sedumedi, ge Baisraele ba swanetše go phuthegela tirelo. 3
23:12
31:15
34:21
35:2
Doit. 5:12-14
“Le na le matšatši a a selelago ao ka wona le ka dirago mešomo ya lena, eupša letšatši la bošupa ke Sabatha, ke letšatši la go khutša. Ka letšatši leo le se ke la šoma, eupša le phuthegele tirelo. Sabatha ke sa Morena gohle mo le dulago gona. 4Menyanya ye e beilwego ya sedumedi ye le swanetšego go kgobokana ka mabaka a yona še:
5
Doit. 16:1-2
“Paseka, ye e ketekwago go hlompha Morena, e thoma ge letšatši la lesome le metšo ye mene la kgwedi ya mathomo le dikela. 6
23:15
34:18
Doit. 16:3-8
Ka letšatši la lesome le metšo ye mehlano go thoma Monyanya wa Dinkgwa tše di se nago komelo, gomme matšatši a a šupago le je senkgwa se se sego sa dirwa ka komelo. 7Ka letšatši la mathomo le phuthegele tirelo, mme le se ke la ba la dira mediro ya lena ya mehleng. 8Le direleng Morena dihlabelo le dikabelo matšatši a a šupago. Ka letšatši la bošupa le phuthegeleng gape tirelo, mme le se ke la ba la dira mediro ya lena ya mehleng.
9-10“Ge le gorogile nageng ye Morena a le fago yona mme le bunne mabele a lena, le išeng ngata ya mathomo go moprista. 11A e abele Morena e le mpho ye e fiwago yena ka tsela ye e itšeng, gore a le amogele. Moprista a e tliše ka letšatši la ka morago ga Sabatha. 12Ka letšatši le le tlišago kabelo yeo ya mabele ka lona, le dire le sehlabelo sa go tšhungwa ka moka ka kgapana ya ngwaga o tee ye e se nago bosodi. 13Le se tliše le bupi bja dikilokramo tše pedi bjo bo hlakantšwego le makhura a mohlware e le kabelo ya bupi. Monkgo wa kabelo ye o tsefela Morena. Le tliše le kabelo ya litara e tee ya beine. 14Le se ke la ja senkgwa goba dithuthupe tša mabele goba mabele a mafsa go fihlela ge le tlišitše kabelo yeo go Morena. Molawana wo o phethwe le ke ditlogolo tša lena ka moka nakong tšohle tše di tlago.”
15
34:22
Doit. 16:9-12
“Le baleng dibeke tše di šupago tše di tletšego ka morago ga Sabatha seo ka sona le tlišago ngata ya lena ya mabele go tlo e abela Morena ka tsela ye e itšeng. 16Ka letšatši la masome a mahlano, letšatši la ka morago ga Sabatha sa bošupa, le tlišetše Morena kabelo ye nngwe ya mabele a mafsa. 17Lapa le lengwe le le lengwe le tliše dinkgwa tše pedi mme le di abele Morena e le mpho ye e fiwago yena ka tsela ye e itšeng. Dinkgwa tšeo di dirwe ka bupi bja dikilokramo tše pedi bjo bo dubilwego ka komelo, gomme di tlišetšwe Morena e le kabelo ya mabele a mathomo a a bunwago. 18Gotee le dinkgwa tšeo setšhaba se tliše dikgapana tša ngwaga o tee tše di šupago, le poo e tee, le dipudi tše pedi; tšohle e be tše di se nago bosodi. Di dirwe sehlabelo sa go tšhungwa ka moka sa Morena, gotee le kabelo ya bupi le ya beine. Monkgo wa sehlabelo se o tsefela Morena. 19Le dire le sehlabelo sa tshwarelo ya dibe ka phooko e tee, gomme ka dikgapana tše pedi tše di nago le ngwaga o tee le dire sehlabelo sa kagišano. 20Moprista a tliše dihlabelo tšeo gotee le dinkgwa e le mpho ya baprista ye e fiwago Morena ka tsela ye e itšeng. Dihlabelo tšeo ke tše kgethwa. 21Ka letšatši leo le se ke la dira mediro ya lena ya mehleng, eupša le phuthegele tirelo. Le ditlogolo tša lena di swanetše go phetha molawana wo mabakeng ka moka a a tlago gohle mo ba dulago gona.
22
Doit. 24:19-22
“Ge le buna mašemo a lena, le se ke la ripa diako ka moka tša ka mellwaneng ya mašemo, le gona le se ke la boela go yo budutša diako tše di šetšego ge go bunwa; le di tlogeleleng badiidi le bafaladi. Ke nna Morena Modimo wa lena.
23-24“Letšatši la pele la kgwedi ya bošupa e be letšatši la lena la segopotšo la go khutša, gomme le phuthegeleng tirelo ge mapapata a lla. 25Le se ke la ba la dira mediro ya lena ya mehleng, gomme le direle Morena sehlabelo.
26-27
“Letšatši la lesome la kgwedi ya bošupa ke Letšatši la Poelano. Ka letšatši leo le ikokobetše ka go ikona dijo; le phuthegeleng tirelo, gomme le direle Morena sehlabelo. 28Le se ke la šoma ka letšatši leo, ka gobane ke letšatši la go phethagatša tirelo ya go le boelanya le Modimo. 29Yo a sa ikokobetšego ka go ikona dijo ka letšatši leo, a kgaolwe setšhabeng sa gabo. 30Gomme yo a ka dirago modiro ofe le ofe ka letšatši leo, Morena o tla mmolaya. 31Molawana wo o phethwe le ke ditlogolo tša lena ka moka gohle mo ba dulago gona. 32Go tloga ge le dikela ka letšatši la senyane la kgwedi go fihlela ge le dikela ka letšatši la lesome, le hlompheng letšatši le e le letšatši la go khutša, leo ka lona le ikokobetšago ka go ikona dijo.
33-34
“Monyanya wa Mešaša o thoma ka letšatši la lesome le metšo ye mehlano la kgwedi ya bošupa, wa tšea matšatši a a šupago. 35Ka letšatši la mathomo le phuthegeleng tirelo, gomme le se ke la ba la dira mediro ya lena ya mehleng. 36Letšatši le lengwe le le lengwe la matšatši ao a šupago le direleng Morena sehlabelo. Ka letšatši la seswai le phuthegeleng tirelo gape mme le direleng Morena sehlabelo sa dijo. Ke letšatši le legolo, mme ka lona le se ke la swara modiro.
37“Ye ke menyanya ya sedumedi yeo ka yona le hlomphago Morena ka go phuthegela tirelong le ka go tliša dihlabelo le dikabelo, e lego dihlabelo tša go tšhungwa ka moka, le dikabelo tša bupi, le dihlabelo tše dingwe, le dikabelo tša beine, ka moo go nyakegago letšatši ka letšatši. 38Menyanya ye e tlaleletša Disabatha tša Morena, mme dihlabelo le dikabelo tše di tlaleletša dimpho tša lena tša mehleng, le dihlabelo tša lena tša go phethagatša dikeno, le dikabelo tša lena tša boithaopo tše le di fago Morena.
39“Ka letšatši la lesome le metšo ye mehlano la kgwedi ya bošupa, ge le bunne mašemo a lena, le ketekeng monyanya wo matšatši a a šupago. Letšatši la pele le la seswai e be matšatši a go khutša. 40Ka letšatši la pele le fuleng dikenywa tše kaonekaone tša mehlare ya lena, le tšeeng makala a mepalema le a mehlare ye metala le a mopopoliri gomme le ketekeng monyanya pele ga Morena Modimo wa lena. 41Le o keteke matšatši a a šupago mo ngwageng. Molawana wo o phethwe le ke ditlogolo tša lena nakong tšohle tše di tlago. 42Baisraele ka moka ba dule ka mešašeng matšatši a a šupago, 43gore ditlogolo tša lena di tle di tsebe gore Morena o dirile gore Baisraele ba dule ka mešašeng ge a ba ntšha Egepeta. Ke yena Morena Modimo wa lena.”
44Ke ka mo Moshe a filego setšhaba sa Israele melawana ya go keteka menyanya ya sedumedi go hlompha Morena.


text:
11
63:1-6
Jer. 49:7-22
Hes. 25:12-14
35:1-15
Amose 1:11-12
Mal. 1:2-5
Pono ya Obadia. Se ke se Morena, Mong wa bohle, a se bolelago mabapi le Edomo:
Morena o romile motseta wa gagwe ditšhabeng,
gomme re kwele molaetša wa gagwe o re:
“Itokišeng! A re tšweleng Edomo dira!”
2Morena o re go Baedomo:
“Ke tla le nyennyefatša gare ga ditšhaba,
le tla nyatšwa kudu.
3Le forilwe ke boikgogomošo bja lena,
lena le phelago magageng a thaba.3 “thaba” goba “Sela”
Legae la lena le godimo ga dithaba,
mme le ipotša le re:
‘Ke mang yo a ka re theošago?’
4Le ge legae la lena le akaletše bjalo ka sehlaga sa ntšhu,
la bonala eke le kua dinaleding,
ke tla le theoša.
5“Ge mahodu goba bahlakodi ba etla bošego,
ba tšea fela se ba se nyakago.
Ge batho ba fula diterebe ba fela ba tlogela mabudutša.
Eupša lena le bolailwe ka moka.
6Lena ditlogolo tša Esau, le hutšwe;
le hlakotšwe mahumo a le a fihlilego.
7Bathuši bohle ba lena ba le forile;
ba le raketše mollwaneng wa naga ya lena.
Bale le bego le iketla nabo ba lwele le lena ba le fenya.
Bale ba bego ba eja le lena ba le theile;
ba a le kodutla ba re:
‘Mahlale a lle beng!’
8“Mohlang ke otla Baedomo
ke tla fediša banna ba bona ba bohlale
le ba tlhaologanyo nageng ya Esau ya dithaba.
Ke realo, nna, Morena.
9Bagale ba Temane ba tla nolega moko
mo mang le mang nageng yeo a tlago bolawa.”
10“Ka ge le hlakotše bana ba bolena,
ditlogolo tša Jakobo, mme la ba bolaya,
le tla gobošwa go ya go ile mme la bolawa.
11Le be le emetše thoko mohla wola
bašele ba roba masoro a bona.
Le be le le ba babe le etša bašele
bale ba go hula lehumo la Jerusalema,
gomme ba le abelana ka matengwa.
12Le be le se la swanela go thabela madimabe a bana ba bolena kua Juda.
Le be le se la swanela go thaba mohla wola ba fedišwa.
Le be le se la swanela go ba kwera mola ba le tlalelong.
13Le be le se la swanela go tsena motseng wa setšhaba sa ka mola se le tlalelong.
Le be le se la swanela go thabela madimabe a bona mohlang woo,
le go ipha mahumo a bona.
14Le be le se la swanela go ema magahlanong a ditsela go bolaya ba ba tšhabago.
Le be le se la swanela go gafela baphonyokgi manabeng a bona mohla wola ba le tlalelong.”
15“Letšatši le batametše mohla nna, Morena, ke tlago ahlola ditšhaba tšohle.
Lena Baedomo,
tše le di dirilego batho ba bangwe le lena le tla di dirwa.
Le tla boelwa ke tše le di dirilego bangwe.
16Bjalo ka ge lena, setšhaba sa ka,
le nwele senwelo sa kotlo
thabeng ya ka ye kgethwa,16 “thabeng ya ka ye kgethwa” Ke go re thaba ya Sione. Lebela Lenanentšu.
ditšhaba tše dingwe tšona di tla se nwa motšhaotšhele;
di tla se nwa sohle gomme tša timelela
mo nkego ga se tša ka tša ba gona.”
17“Thaba ya Sione yona e tla ba botšhabelo bja ba bangwe;
e tla ba felo mo gokgethwa.
Setšhaba sa Jakobo se tla thopa
bao ba se amogilego naga.
18“Ditlogolo tša Jakobo di tla swana le mollo,
tša Josefa tša swana le kgabo,
tša Esau tšona tša swana le ditlhaka.
Mollo woo o tla tšhuma ditlhaka thokgethokge.
Ga go setlogolo sa Esau se se tlago phologa.
Ke realo, nna, Morena.
19“Batho ba go tšwa seleteng sa ka borwa se se omilego,
ba tla thopa naga ya dithaba ya Edomo;
ba go tšwa nagengtlase,
ba tla thopa naga ya Bafilista.
Baisraele ba tla thopa naga ya Efraime le ya Samaria.
Batho ba Benjamene ba tla thopa Gileade.
20Mathopša a Israele a a lego Halage,
a tla thopa Kanana go yo fihla Tsarepate.
Mathopša a go tšwa Jerusalema ao a lego Sefarade,
a tla thopa metse ya selete sa ka borwa se se omilego.
21Bahlakodiši ba tla rotogela thabeng ya Sione;
ba tla buša naga ya dithaba ya Edomo,
gomme Morena ka noši e tla ba Kgoši.”


text:
Bogadi
Ke bogadi ga mmatswale le ratswale,
Ke gabo dikgaetsedi,ke bo dutse bogadi.
Nnete ga go bogadi bja sukiri.
Ke tlaisitswe ke bo mogadibo gomme mmatswale a sa tsebe gore a tsee lehlakore lefe,
A shoma Gauteng mokgalabje,a romela tshelete e le nna ke rekang dilo kamoka
Bohle ba phutha diatla, ba lebelele gore ke reka eng, ka morago ba ye go reka diaparo tsa go maina gomme ke hloka le seeta sa go rwala.
Ke rogwa ke botswa ge bana baka ba apara diaparo tsa go se bitse gomme ba lebala gore ke thoma ka letswai.
Gare ga kgwedi ge dijo di fedile ba reka tsa bona ba e ja le bana ba bona ka phaphosing tsa borobalelo,
Gomne nna le baka re omeletse melomo,re inamisitse difahlego bjalo ka batho bao ba lobilego ba bo bona.
Ke phela ka meokgo ke bitswa ka mainaina ke batho bohle.
Ge ke etswa ele tsela ya bona ya go kgona go mpolela gabotse.
Nnete ga go kgomo yeo e ka latswago namane e sele.
Aowa , Nna ke sentse eng?
A naa ka le lengwe la matsatsi bona bo mogadibo ba ka se ye malapeng a batho?
Pitsa ke e apeile mengwaga ngwaga, ke botswa ge bona ba nyaka go ba le mmala ba ka se fisi ke mello,gomme ke apeela bana ba bona.
Ke fela ke re a naa modimo wa nkwa ge ke lla?
Ke ba rapedisa manyalo efela yaka thato e sa phethege,efela modimo a nkatla a mpha laka lapa.
Lehono ke iketlile le bana le ntate wa bona.
Ke tsoga ka nako yeo ke ratago.
Ke ja ka nako yeo ke ratago!
Ke swiela ka nako yeo ke ratago
A ke sa na foromane,go lla saka seeta.
Nnete kgotlelelo e tswala katlego!
Ge nkabe ke ile ka fela pelo ka bo mogadibo bao elego gore le gonabjalo ba sa le ka ga bo bona nkabe ke ile ka hloka lapa.


text:
Go tsebišwa moopediši gore ke pesalome ya go opelwa e letšwa ka diletšo. Ke kopelo.
671Re šokele hle, Modimo,
mme o re šegofatše;
re lebelele ka botho, Sela
2gore lefase le tle le tsebe thato ya gago,
le gore ditšhaba tšohle di tle di lemoge gore o re phološitše.
3A ditšhaba di go rete, wena Modimo;
a ditšhaba ka moka di go rete!
4Merafe a e hlalale,
e opele ka lethabo,
ka gobane o ahlola batho ka toka,
o hlahla ditšhaba tšohle lefaseng. Sela
5A ditšhaba di go rete, wena Modimo;
a ditšhaba ka moka di go rete!
6Naga e re tšwetše puno;
ke ka mo Modimo,
yena Modimo wa rena,
a re šegofaditšego.
7Modimo o a re šegofatša;
a batho ka moka gohle lefaseng
ba mmoife.


text:
Ke sefela sa ge go iwa Tempeleng Jerusalema go rapela.
1301Morena, ke go bitša ke le fasefase
sekoting sa dibe tša ka.
2Ekwa sello sa ka, hle, Mong wa ka;
ntlhwaele tsebe ge ke go kgopela thušo!
3Ge o ka be o eya le makgopo a rena, Morena,
ke mang yo a ka bego a ka phela, Mong wa ka?
4Eupša o re swarela dibe,
gore re tle re go boife.
5Ke dula ke letetše go thušwa ke Morena,
ke letetše ka mafolofolo,
ke emetše gore go phethege se a se boletšego.
6Ke dula ke letetše Morena
go feta bahlapetši ba ba letago masa,
ee, bahlapetši ba ba letago masa.
7Israele, holofela Morena,
gobane lerato la gagwe ga le fetoge,
gomme o dula a itokišeditše go phološa.
8
Tit. 2:14
O tla phološa Baisraele makgopong a bona.


text:
Ka letšatši le lengwe sekolong, Morutiši Jane o ile a ba botša ka barongwa. Sharon o be a thabile kudu ka seo a ithutilego sona moo gateetee ka morago ga sekolo a ilego a botša mmagwe ka dilo ka moka tše dibotse tšeo barongwa ba di dirago.
“Mma, morongwa o swana le eng?” e le Sharon a botšiša mmagwe a dutše a eja dijo tša ka morago ga sekolo.
“Ga ke tsebe ngwana’ka. Morutiši Jane yena o itše morongwa o swana le eng?” gwa botšiša mmagwe.
“Morutiši o itše re tla tseba morongwa ge re ka mmona,” gwa realo Sharon a hemela fase. Sharon o be a duma ge nkabe Morutiši Jane a ba boditše tlwaa gore morongwa o swana le eng. Seo se be se tla mo thuša go tseba gore o nyakana le sebopiwa sa mohuta mang!
“Na ga o kgolwe Morutiši Jane?” gwa botšiša Mmagwe.
“Ga ke tsebe. Ke no ba ke ipotšiša gore ke tlo tseba morongwa bjang mola ke sa tsebe le gore ke sebopiwa sa mohuta mang,” gwa realo Sharon. Ke moka a fetša dijo tša gagwe gomme a bea sekotlelo sa gagwe le komiki sinking ya ka khitšhing.
“Ke kgopela o tlo nthuša go hlwekiša tafola,” gwa realo Mmagwe. “Lahlela matlakala ao a morogo ka motomong wa morole, o bee le borotho bjoo.”
“Go lokile, Mma,” gwa realo Sharon gomme gateetee a dira seo mmagwe a mmoditšego sona.
Ge tatagwe a boa mošomong bošegong bjoo, Sharon o ile a mo kitimela gomme a mo dumediša. O ile a rwalela tatagwe mokotla wa mošomo. Tatagwe o ile a mo gokarela gomme a myemyela le yena.
“Tate, ke na le potšišo,” gwa realo Sharon le pele tatagwe a ka dula fase.
“Tlaa natšo ngwana’ka, potšišo efe?” e le tatagwe a botšiša a myemyela kudu.
“Tate, morongwa o swana le eng?”
“Eh, barongwa ba lokile, ba botho e bile ba na le lerato,” gwa realo tatagwe.
“Ke a tseba. Morutiši Jane le yena o boletše bjalo. Se ke nyakago go se tseba ke gore barongwa ba swana le eng,” gwa realo Sharon.
Tatagwe a mo lebelela gomme a ja marapo a hlogo ka nakwana. Ke moka a re, “Mafelobekeng ke tla go tšea ka yo go bontšha morongwa.”
Sharon o ile a thaba kudu. “Naa o tseba mo ba lego?” a botšiša tatagwe ka makalo. A goeletša a re, “Mma! Tate o re o tseba mo barongwa ba lego!”
“Ke taba tše dibotse, Sharon. Ke thabišwa ke gore mafelelong o tla hwetša karabo ya potšišo ya gago,” gwa realo Mmagwe. A lebelela tatago Sharon ka sefahlego sa go myemyela kudukudu.
Mesong e latelago ka thekising ya go ya sekolong, Sharon o ile a botša bagwera ba gagwe ka moka gore o yo bona morongwa mafelobekeng. Bagwera ba gagwe ba ile ba myemyela ka botho ka gore ba rata Sharon, eupša ba be ba sa kgolwe se a bego a se bolela.
Ke moka o ile a botša morutiši wa gagwe ka leeto la gagwe la mafelobeke. Morutiši Jane o ile a mmotša gore ge a boa ka Mošupologo, a tle a botše klase ka moka gore o sepetše bjang.
Mesong ya Mokibelo, Sharon o ile a tsoga kapela gomme a dira mešongwana ya ka gae. Ke moka a hlapa, a apara gabotse le go ja dijo tša mesong. Go be go šetše feela gore yena le tatagwe ba wele tsela. E se kgale, ke ge Sharon a nametše koloi ya gabo ka morago gomme ba wela tsela.
“Tate, naa ke kgole?” gwa botšiša Sharon ka lethabo.
“Re a fihla e se kgale,” tatagwe a realo a myemyela. Ba ile ba otlela sebakanyana gomme ba fihla legaeng la go hlokomela batšofadi.
“Re fihlile,” gwa realo tatagwe a ipofolla lepanta la ka koloing.
“Lefelong la go hlokomela batšofadi?” e le Sharon a gakanegile. Barongwa ba be ba dira’ng lefelong la go hlokomela batšofadi?
“Masa a sele,” gwa realo lesogana le ba lebile. “O swanetše go ba o le Sharon. Ke go ngwaletše dilo tše o ka re thušago ka tšona lehono lefelong le.” Lesogana leo la myemyela le Sharon gomme la nea tatagwe pampiri.
Tatago Sharon o bala dilo tšeo. Sa pele, Sharon o ile a thuša Tatagwe go swiela jarata. Ke moka ba phumola ditulo tšeo batšofadi ba dulago go tšona ge ba orela letšatši. Sharon o ile a dira mošomo wa gagwe kapela e le gore tatagwe a yo mmontšha morongwa.
“Ga bjale re yo hlwekiša phapoši ya go jela,” gwa realo Tatagwe. Ba ile ba swiela phapoši yeo le go e pholiša go fihlela dilo ka moka di hlwekile wa go hlweka e bile di phadima!
Mafelelong gwa fihla nako ya matena. Sharon le tatagwe ba ile ba hlapa diatla le mahlo gomme ba ya phapošing ya go jela. Ge ba le moo, Sharon o ile a thuša go solela batšofadi gomme a thabela go dula le bona ka ge ba be ba mmotša dinonwane. Ba ile ba ba ba raloka le dipapadi. Ke moka koko yo mongwe o ile a re go Sharon, “O a tseba wena o morongwa,” gomme a mo gokarela.
“Ke wena mang, wena morongwa yo botsana?” gwa botšiša koko.
“Ke nna Sharon,” gwa realo Sharon a myemyela e bile a akgofela go tatagwe.
“Tate, bokoko ba ba mpitša morongwa. Ba nkgopoditše gore etse lehono o itše o tlo mpontšha morongwa,” gwa realo Sharon.
Tatagwe a myemyela gomme a mo šupetša seiponeng sa kgauswi le bona. “Sharon, morongwa o swana le motho yo o mmonago moo.”
Sharon o ile a itebelela moo seiponeng ka nakwana gomme a myemyela. O be a fela pelo ya go boela sekolong ka Mošupologo gore a yo hlalosetša bagwera ba gagwe le morutiši gore o ipshinne ka go dira mošomo o mobotse wa go ba barongwa.
[Get story active!] Dira gore kanegelo e be le bophelo!
- O nagana gore barongwa ba swana le eng? Terowa seswantšho sa morongwa. Ripa lešelana o dire diaparo, o tšee le wulu goba dithatswana o dire moriri ka tšona.
- Ngwala sereto sa go re botša seo wena o se naganago ka barongwa.
- Direla moratiwa wa gago mogopo wa go ngwalwa gore, “Ke nna morongwa wa gago.” Kgopela motho yoo gore a tsenye melaetšana ka mogopong woo, ya go swana le gore Ntirele tee – e lego dilo tše a ka ratago o mo direla tšona. Nako le nako, ntšha molaetšana o tee gomme o direle moratiwa wa gago selo se sebotse seo a se kgopetšego.


text:
Dinose le Dinyakwa tša Tulafatšo ya Dibjalo
Ka ntle le go ngwadiša mapokoso a bona, go na le dinyakwa tša balemi bja dinose go fa ditirelo tša tulafatšo go dibjalo tša dijo. Monyakišiši wa Agricultural Research Council (ARC), Mike Allsopp o eletša ditlhahli tše latelago tša balemi bja dinose go fana ka ditirelo tša tulafatšo:
Dihlopha tše šomišwago bjalo ka tulafatšo di swanetše go ba le kgošigadi ka gare ga lepokoso.
Mapokoso a swanetše go ba le bonyane bja diforeime tše 8 tša brood tše khupetšego ke dinose le diforeime tše nne tša ka brood mo dikgatong tša go fapafapana.
Dihlopha di swanetše go bewa ka dihlopha, ka go bopa sediko go fokotša mosepelo. Saete ye nngwe ga ya swanela go feta 400 m, ya lehlakore le lengwe. Ge e le gore se ga se kgonege, di swanetše go bewa mo mathoko a morumo a dikenyo goba tšhemo. Ge dihlopha di beilwe ka mothalo go kaone go di beakanya ka moo go kgonegago le go fetole botseno go 180°.
Mapokoso a swanetše go bewa ka fase godimo ga dilo tša go ema, go swana le ditena go thibela monola mmung. Mo mafelong ao a hlokago todi o a bee godimo ga 1 m, dikholoni di swanetše go šireletšwa kgahlanong le ditšhošane.
Ge go na le dibjalo tša dinose tša phadišano ka gare goba kgauswi le dikenyo (eucalyptus, dikenywa tša bodinamune, lesereng, acacias) oketša palo ya dikholoni.
Netefatša gore go na le meetse a a hlwekilego mo kgauswi ngwaga ka moka.
Go bohlokwa kudu go hlokomela gore o ba le monola le themperetšha tše hlokehago ka gare ga lepokosi go gosiša brrod.
Bontši bja dibjalo, dihlopha di ka išwa go dibjalong goba tšhemong ge 10% ya matšoba a šetše a butšwe.
Kgwebo tulafatšo e raragane gomme e nyaka dinyakišišo le boitemogelo. Mekgatlo wa balemi bja dinone ka ba mohola go hwetša ditšhišinyo le thuša.
Tulafatšo ya Dibjalo tša Dijo
Mo Afrika Borwa, dinyakišišo tša modula di dirwa ke ARC, yeo e filwego ditšhišinyo tše di latelago tša tulafatšo ya dibjalo tša dijo:Almonds
Di bjalwa gantši mo Kapa Bodikela, mohlare wo; wa matokomane o ntšha matšoba matšatši a 21. Bea mapokoso a 5-8 hives/ ha ge mehlare e na le 50% ya matšoba. Matšoba a almond a kaone letšatši la go bulega la bobedi.Diapola
Di bjalwa gagolo mo Kapa Bodikela, mehlare ya diapola e khukhuša matšatši a 10 go 25. Go ba le tulafatšo ye botse ya mehlare ya diapola, 2-5 mapokoso/ha e a šišinywa. Khupetšo ya dinose ye botse e fihlelelwa ge dinose tše 3 goba go feta mo mohlareng wo tee ka nako efe goba efe ya letšatši; di balwa.Avocados
Avocados ga di hwetše tulafatšo ka moya ka fao di hloka fetišetšo ya modula ka dikhunkhwane fao e lego gore dinose ke tšona tše kaone. Go hweditšwe gore dinose di ka gokeditšwa ke dibjalo tšs dinose tša phadišano go swana le blackjacks, saligna gums (mohuta wa mohlare wa eucalyptus) le mohlare wa bodinamune wa go go khukhuša ka pele. Tulafatšo ye šomago gabotse ya avocados e hloka 2-4 mapokoso/ ha le dinose tše ka bago tše 5 ( tše balwa magareng ga 10:00 le 16:00) ka 1 mâ² ya mohlare wa go khukhuša.Dithetlwa tše Tala
Ka palo ye kgolo ya pšalo ya dibjalo tša dithetlwa tše tala ye lebeletšwego mo Borwa bja Afrika, tšwa go ka 2018 - 2023; ditirelo tša tulafatšo tša dithetlwa tše tala e tlo hlokega kudu. Pšalo akanywa go gola go tšwa go dihektare tše 1 500 go ya go 6 000 godimo ga hektare. Matšoba a dithetlwa tše tala a tšea sebaka se setelele ka fao go kaone go tliša dinose tše foreše ka 1-3 ka beke ya bobedi yenngwe le yenngwe. Lefelo 10-14 ya dikholoni.Canola
Gantši canola e bjalelwa oli (South-Western Cape) le mo sekaleng se se nnyane; go tšweletša peu (Freistata le Leboa-Bodikela). Boleng bja dipeu bo kaonafatša ke tulafatšo ya dinose tša todi. "Canola" e khukhuša dibeke tše 5-7. 2-6 mapokoso/ha e a šišinywa. Todi e swanetše go ntšhwa ka pela ka moo go kgonegago ka lebaka la gore todi ya "canola" e hloma ka pela ka ka gare ga comb.Dilitšhi
Mehlare ya litšhidi e bjalwa mo dileteng tša thokomolatšatši ya Afrika Borwa gomme e khukhuša matšatši a 21. Ke go re ke bees bohlokwa go lichi dienywa le 2-4 hives di beilwego ka gare ga ya dikenyo. Maatla a kholoni a oketšega mo lebakeng la tulafatšo gomme dihlopha di ka nyaka go šireletša go feta - lefelo le mapokoso le swanetše go ba kgole le lefelo la mehlare ya dikenywa.Macadamia / Ditloomake
Macadamias ke mohlare wa go gola ka lebelo mo intastering ya dibjalo mo Afrika Borwa gomme tše ke ditaba tše dibotse go balemi bja dinose bao ba nyakago go aba ditirelo tša tulafatšo ya bolemi bja macadamia but. Macadamias e khukhuša sebaka se setelele, ka fao go kaone go tliša dinose tše foreše, mohlomongwe dibeke pedi tše dingwe tše dingwe. Lefelo la mapokoso a 5/ha.Dimenko
Ke sebjalo se se bohlokwa sa thokomolatšatši mo Afrika Borwa, se khukhuša matšatši a 28. Go tšhišinyo tulafatšo ya go lekana 3-15 mapokoso/ha. Maatla a Kholoni a fokotšega ka nako ya tulafatšo ye maatla, ka fao dihlopha tše na lego maatla le tše phetšego gabotse di a nyakegago.Dieiye
Gore dieiye si tšweletša dipeu, tulafatšo ya dinose e a nyakega. Mapokoso a 12/ha e a šišinywa. Ka dieiye, dinose di na le go hlokomelago go nose ya pirate (gantši di hwetšwa mo mafelong a sehlaba) le mo diteng tša potasiamo ka gare ga todi ya eie.Diporeime
Di bjalwa mo Kapa Bodikela, mehlare ya diporeima e khukhuša gare ga matšatši a 8 le 14, eupša letšoba le šoma letšatši le tee - 2. Go šišinywa mapokoso a 2-6ha a šomišwe e be mapokoso a šutwa ge dibjalo di gašetšwa ka dibolayasenyi.
Translated by Lebogang Sewela


text: Bakoni weee, ke bakoni ba Mamodu a temong, wa mokwa senkgopotša balemi bahumagadi ba dutše. Ke bo rasephethephete se senya papadi, batho ba go lwa ntwa bothaga, re reng ge re elwa le motho nke re a bapala, ka re o ka se nkate moisa towe ke boletšwe madika le magwera, ke tla go kata moša ka tšea taba tšaka ka di bega mošate ga Sekhukhune, sekhukhunetša Marota, gona kua go bo Sekwati sa marumo a mantšhi, Sekwati sehlwa le ngwanana ntlong. Gagešu morula ga o bešiwe Maroteng, re beša mohwelere rena marota a phaswa sekgatlaganya marabe ka molamo wa tšhipi. Batho ba re bitša kolobe tša go hlaba eupsu ba sa bona dinaka di sego, ke rena bo tedu khulong ya bopedi paswana manaila ba rego ema ka maoto o ihlabanele le wena wa bona bana beno ba ikgonere. Ke ba bo Phaahla segola ka go nanabela, Phaahla a mmakadikwa, ka dikwa ka di homolela ka šiya metse ya batho go falala, Phaahla o re, ge ke hlabana a nke ke elwa ntwa bothakga, ge ke betša rumo laka le bowa le rotha mmokola motho, nna kgwadi ya mabala leru la borwa, a ke tlole makhura ke tlola tšhidi ke lethamakga. Ge ke elwa le tau ga nke e hlaba, ke e kata ka go kgama ka go e kitela digoba teng, nna motho wa bo masadi ga a letše molodi e se monna, ditlogolo tša koko Pilusa mangana, Marata bo hlohlilwe, Marata a e ja mmago Jan wa leselaga. Ke bo Makgatšhane , makgantšha jwala bo sa le morokong, go se re ba kgantšha le go hlakela nkwe, ba nhlakahlakane le makwapa wa bona re hlakane re sa tsebane, batho ba mo mokubela seopela sa bakoni, ke ba ga bo mokwa tšhego ikele mohlabeng, o tla ipoela le marapšana gago. Ke bo Seketlelo, bo Makwase, le bo Theledi a marota. Bakoni wee.


text:
11
Nna, Paulose, le Timotheose, makgoba a Kriste Jesu, re dumediša badumedi bohle motseng wa Filipi ba e lego ba tee le Kriste Jesu, go akaretšwa le baetapele ba phuthego le bathuši, re re: 2Nke Modimo, Tatagorena, le Morena Jesu Kriste ba le gaugele, ba le fe khutšo.
3Ke le lebogela go Modimo wa ka nako le nako ge ke le gopola; 4gomme ka mehla ge ke le rapelela bohle ke rapela ke thabile, 5ke le lebogela ka mo le nthušitšego ka gona mo modirong wa go bega Ebangedi, go tloga tšatšing lela la mathomo go fihlela gonabjale. 6Se ke nago le nnete ya sona ke gore Modimo yo a thomilego modiro wo mobotse wo mo go lena o tla o tšwetša pele go fihlela a o phetha ka letšatši le Kriste Jesu a tla bego a etla ka lona. 7Go ntshwanetše ge ke le gopola bohle ka mokgwa wo, ka gobane le ka mo pelong ya ka. Gobane le hlakanetše kgaugelo ya Modimo le nna ke le mo kgolegong, ke emela Ebangedi ke bile ke e hloma. 8Modimo ke hlatse ya ka gore ke le hlolosetše bohle ka lerato la Kriste Jesu.
9Ke rapela gore lerato la lena le gole le eya le na le tsebo le kwešišo ye e feletšego, 10gore le kgone go kgetha se sebotse. Ke mo le tlago ba ba ba hlwekilego ba go hloka bosodi ka letšatši le Kriste a tla bego a etla ka lona. 11La ba ba ba tletšego toka ye e tlago ka Jesu Kriste gore ka yona le tumiše le be le rete Modimo.
12Banabešo, ke rata ge le tseba gore tše di ntlhagetšego di thušitše kudu go tšweletša Ebangedi, 13
baleti ba mošate le bohle moo ba be ba tseba gore nna ke ka mo kgolegong ka lebaka la Kriste. 14Gomme go golegwa ga ka go dirile gore badumedi ba bantši ba tshephe Morena, ba be le sebete go feta pele go bega molaetša wa Modimo1:14 “molaetša wa Modimo” Dingwalwakaseatla tše dingwe di re “molaetša”. ka mafolofolo.
15Ba bangwe ba bega molaetša wa Kriste ka tseba le kgang, mola ba bangwe bona ba o bega ka maikemišetšo a mabotse. 16Bona seo ba se dirišwa ke lerato, ka ge ba tseba gore wa ka modiro ke go emela Ebangedi. 17Ge e le bao ba tseba le kgang bona ba bega molaetša wa Kriste ka bojato, e sego ka maikemišetšo a mabotse, e le ge ba gopola gore ba ka nkokeletša mathata ge ke le ka mo kgolegong.
18Fela ba tla ntirang? Segolo ke ge molaetša wa Kriste o begwa ka mekgwa yohle – ana ke ka maaka, ana ke ka therešo – seo se a nthabiša, gomme ke tla no dula ke thabile, 19ka gobane ke a tseba gore ka dithapelo tša lena le ka go thušwa ke Moya wa Jesu Kriste ke tla ba ka lokollwa. 20Se ke se dumago kudu gape ke se holofelago ke gore ke se ke ka dira selo se se kago nteša dihlong, eupša gonabjale le ka mehla ke be le mafolofolo a gore Kriste a tumišwe ka tšohle tše ke di dirago – ana ke a phela, ana ke a hwa. 21Gape mo go nna go phela ke go direla Kriste, go hwa ke go boelwa. 22Fela ge eba nka tšwela pele le go phela nka dira mošomo wo bohlokwa. Gore na nka kgetha eng, ga ke tsebe. 23Ke tšeatšewa ke dilo tše pedi tše. Ke duma go tloga mo lefaseng ke yo dula le Kriste. Etse seo ke sona se sekaone kudu; 24fela go tšwela pele le go phela ga ka mo lefaseng go tloga go nyakega ka lebaka la lena. 25Ka ge ke na le nnete ya taba ye, ke a tseba gore ke tla no dula ke phela. Ke tla dula le lena bohle gore ke le thuše go tšwela pele tumelong mme le thabe go yona, 26gore mohla ke na le lena gape le kgone go ikgodiša kudu ka go ba ba Kriste Jesu ka lebaka la se a le diretšego sona.
27Tabakgolo ke gore le phele go ya ka mo go nyakago Ebangedi ya Kriste, gore le ge nka kgona go tlo le bona le ge nka se kgone, ke kwe gore le eme le tiile le le ba pelo e tee, gomme le tšea kgopu le hlabanela tumelo ya Ebangedi. 28Le gannyane le se boife baganetši ba lena; gomme seo e tla ba sešupo sa gore ba tla lahlwa gwa phološwa lena. Sešupo se se tšwa go Modimo. 29Gobane lena le filwe sebaka sa go direla Kriste, e sego fela ka go dumela go yena, eupša le ka go tlaišwa ka lebaka la gagwe. 30
Nna le lena re lwa ntwa e tee. Ke yona yela le bonego ke e elwa, gape ye le kwago ke sa e lwa le gonabjale.


text:
141Ngwageng wa bobedi wa ge Joase, morwa wa Joahase, e le kgoši ya Israele, Amatsia, morwa wa Joase, e ile ya ba kgoši ya Juda 2a na le mengwaga ye masome a mabedi a metšo ye e fetšago seatla, gomme a buša a le Jerusalema mengwaga ye masome a mabedi a metšo ye senyane. Mmagwe e be e le Joadane wa Jerusalema. 3O be a dira tše di kgahlago Morena, eupša a se ke a swana le Kgoši Dafida, rakgolokhukhu wa gagwe, fela yena a itirela tše di bego di dirwa ke Joase, tatagwe. 4A se ke a phušola dintotoma tšeo go tšona go bego go khunamelwa medimo ya diswantšho, gomme batho ba no tšwela pele le go dira dihlabelo le go tšhuma diorelo moo.
5Ge Amatsia a seno tielela bogošing, o ile a bolaya bahlankedi bale ba go bolaya tatagwe. 6
Fela a se ke a bolaya bana ba bona, eupša a phetha se Morena a se laetšego setšhaba melaong ya Moshe ge a re: “Batswadi ba se ke ba bolaelwa melato ye e obilwego ke bana ba bona, le bana ba se ke ba bolaelwa melato ye e obilwego ke batswadi ba bona; motho a bolaelwe fela molato wo o obilwego ke yena mong.”
7Amatsia o ile a bolaya bahlabani ba dikete tše lesome ba Baedomo kua Moeding wa Letswai; a thopa motse wa Sela ntweng gomme a o rea leina la Jokotiele, leina le e sa lego la wona le lehono.
8Ka morago Amatsia a roma batseta go Kgoši Joase wa Israele, a mo hlohla gore ba lwe. 9Eupša Kgoši Joase a mo fetola ka go re: “Mohlašana wa mošwana wa dithaba tša Lebanone o kile wa romela molaetša go mosedere wa moo wa re: ‘Faa morwa wa ka morwediago gore a mo nyale.’ Gwa tla phoofolo ya naga gomme ya gatakanya mošwana wola. 10Bjale Amatsia, o tloga o fentše Baedomo, ka gona o na le makoko, o a ikgogomoša. Ipshine ka setumo sa gago mme o itulele moo lapeng la gago. Ke ka lebaka lang o tsoša mpherefere wo o tlago tlišetša wena le batho ba gago mahlomola?”
11Eupša Amatsia a di tšeiša phefo, ka gona Kgoši Joase a tšwa dira le banna ba gagwe gomme a lwa le yena Bethe-Shemeshe kua Juda. 12Bajuda ba fenywa, gomme bahlabani ba bona ka moka ba tšhabela malapeng a bona. 13Joase a thopa Amatsia, a fetela Jerusalema, a kgereša morako wa motse go tloga lesorong la Efraime go fihla Lesorong la Sekhutlong, sebaka sa dimetara tše e ka bago tše makgolo a mabedi. 14A tšea silibera le gauta ka moka ye a e hweditšego, ditlabakelo ka moka tša ka Tempeleng, le mahumo ka moka a mošate, gomme a di iša Samaria. A tšea le mathopša.
15Tše dingwe tše Joase a di dirilego, gotee le bogale bja gagwe ge a elwa le Kgoši Amatsia wa Juda, di ngwadilwe mo go Ditaba tša magoši a Israele. 16Joase o ile a ithobalela le botatagwe, mme a bolokwa mabitleng a mošate motseng wa Samaria, gomme morwa wa gagwe, Jerobeamo, a mo hlatlama bogošing.
17Kgoši Amatsia wa Juda a phela mengwaga ye mengwe ye lesome le ye mehlano ka morago ga lehu la Kgoši Joase wa Israele. 18Tše dingwe tše Amatsia a di dirilego di ngwadilwe mo go Ditaba tša magoši a Juda.
19Jerusalema go ile gwa logwa maanomabe a go bolaya Amatsia, ka gona a tšhabela motseng wa Lakishe, eupša manaba a gagwe a mo lata moo gomme a mmolaya. 20Setopo sa gagwe sa rwalwa ka koloi ya dipere sa boetšwa Jerusalema, mme a bolokwa mabitleng a botatagwe motseng wa Dafida. 21Ya ba gona batho ba Juda ba beago Usia, morwagwe wa mengwaga ye lesome le ye e selelago, kgoši. 22Usia a thopa motse wa Elate gomme a o tsošološa ge tatagwe a hwile.
23Ngwageng wa lesome le metšo ye mehlano wa ge Amatsia, morwa wa Joase, e le kgoši ya Juda, Jerobeamo, morwa wa Joase wa Israele, e ile ya ba kgoši ya Israele, gomme a buša a le Samaria mengwaga ye masome a mane a motšo o tee. 24A dira dibe pele ga Morena, a se ke a tlogela dibe tša Kgoši Jerobeamo, morwa wa Nebate, yoo a dirišitšego Israele dibe. 25
A thopa naga ka moka ye e bego e kile ya ba ya Israele, go tloga sefateng sa Hamate go fihlela Lewatleng le le Hwilego. Se e be e le se Morena Modimo wa Israele a se boletšego ka mohlanka wa gagwe, moprofeta Jona, morwa wa Amithai, yo a tšwago Gathe-Hefere.
26Morena a bona tlaišego ye kgolokgolo14:26 Diphetolelo tše dingwe tša kgale di re “ye kgolokgolo” Seheberu se re “ye e tsošago mpherefere”. ya Baisraele; ka moka ga bona ba be ba tshwenyega gomme go se motho le o tee yo a ka ba thušago. 27Fela Morena o be a se a rera go fedišetša Baisraele sa ruri, ka gona a ba hlakodiša ka Kgoši Jerobeamo, morwa wa Joase.
28Tše dingwe tše Jerobeamo a di dirilego, dintwa tša bogale bja gagwe, le ka mokgwa woo a ilego a boetša motse wa Damaskose le wa Hamate go naga ya Israele,14:28 Phetolelo ye nngwe ya kgale e re “go naga ya Israele” Seheberu se re “go Juda, nageng ya Israele”. ka moka di ngwadilwe mo go Ditaba tša magoši a Israele. 29Jerobeamo a ithobalela le botatagwe, mme a bolokwa mabitleng a mošate, gomme morwa wa gagwe, Sakaria, a mo hlatlama bogošing.


text:
Ngaka Peter Magubane, motšea diswantšho wa go tuma wa boditšhabatšhaba, o belegilwe ka la 18 Pherekgong 1932 ka Vrededorp gomme a golela ka Sophiatown. O ile a hlohleletšwa go tšea diswantše ke ge tatagwe, morekišiši wa dienywa, a mo rekela setšeadiswantšho sa Kodak Brownie ge Peter e be e le mosimane wa sekolo. Mošomo wa gagwe wa go tšeadiswantšho o thomile ka nako ya go lwela temokrasi ka Aforika Borwa.
Mošomo wa Ngaka Peter Magubane wa go tšea diswantšho wa profešinale o thomile ka ngwaga wa 1955 morago ga ge a ile a tsenela ka Drum bjalo ka mootledi le moromiwa. Mo nakong ye sa fetšego pelo a hwetša mošomo bjalo ka mothuši wa phapoši ya leswiswi wa Jurgen Schadeberg.
Mošomo wa gagwe o mogolo wa mathomo o be o le wa go gatiša kopano ya African National Congress ka 1955. O šomišitše setšeadiswantšho sa gagwe go tšea diswantšho tša maitemogelo le merusu ya maAforika Borwa ka nako ya kgethollo. Diswantšho tše di fiheletše dikgašo tša lefase tšeo di tšwetšego pele go bontšha go hloka toka go go diragalago go go tšweletšego ka Aforika Borwa ka nako yeo.
Ye ke kanegelo ya monna wa kgoparara a gobetšego go feta ka gore tše dingwe tša diswantšho tša gagwe ga di a fihla dikgašong tša lefase ka lebaka la gore lephodisa le mo gapeleditše go bea filimi ya setšeadiswantšho sa gagwe šeding go feta taba ya gore lephodisa lona leo le mo roble nko.
Peter o be a le gona go gatiša ka setšeadiswantšho sa gagwe ditšhupetšo kgahlanong le Melao ya Makwalo a Mosepedi, go hlahloga ga Umkhonto we Sizwe, go swarwa ga Nelson Mandela, Tsheko ya Rivonia, kiletšo ya ANC, dikgaruru tša ka Sharpeville, go hlatloga ga Black Consciousness Movement ya Steve Biko, le dikgaruru tša ka Soweto tša baithuti. Ka Soweto o tsebišitše baithuti ba dikgaruru gore “Ntwa ya go lwela tokologo ka ntle le go gatišwa ga se ntwa ya go lwela tokologo”.
Ka lebaka la kamego ya gagwe ka dikgarurung tša ka Soweto, ngwako wa gagwe o sentšwe ka mollo gomme a golegwa le boraditaba bangwe ba bathobaso matšatši a 123. Kgopelo ya gagwe ka 1957 ya go tsenela Photographic Society of South Africa ya bašweu ka moka e bile ya ganwa. Ga bjalo batšeadiswantšho ba Drum ba hlama Progressive Photographic Society ya go se ye ka mmala.
Ka ngwaga wa 1961. Ngaka Magubane e be e le motšea diswantšho wa mathomo ka Aforika Borwa wa go swara pontšho ya gagwe. Bengmošomo ba gagwe ka Rand Daily Mail ba hloma phapoši ya gagwe ya leswiswi. Melao ya Aforika Borwa ka nako yeo e be e sa mo dumelela go abelana phapoši ye leswiswi ye e tee le bašomimmogo ba gagwe ba bašweu.
O bile motšeadiswantšho wa mathomo wa motho moso ka phatlalatšong ye gomme o be a e šomela go tloga ka 1967 go fihla ka 1980. Se se akareditše taelo ya mengwaga ye metlhano ya kiletšo go fihla ka 1975. Mo nakong ye o kgotleletše matšatši a 98 a tswalelelo a le tee le dikgwedi tše tshela ka kgolegong.
Ngaka Magubane gape o itemogetše tlaišo, go bethwa, dintho tša go thuntšhwa ka diala, mabaka a matelele a go golegwa le go botšišišwa. O ile a thunytšhwa makga a somešupa polokong ya moithuti ka Natalspruit. O feditše matšatši a 586 a tswaleletšwe a le tee ka 1969. O fihlile setšeadiswantšho sa gagwe go maphodisa.
O be a se fihla ka gare ga Bible ya go ya go gonywa ka gare ga baaki ya gagwe, lepokosan la maswi goba seripa sa borotho. O be a itira okare o ja borotho le ge e le gore o tšea diswantšho. O ile a fetša sebakanyana ka London nakong ya ka pele ya bo-1960 gomme a šomela kgatišobaka ya Times magareng ga nako ya 1978 le 1980. Gape o ile a fetša sebakanyana ka New York go tšwa 1980.
Gape o šometše le dikgatišo tša go swana le National Geographic, Life, New York Times, Washington Post, Paris Match le Sports Illustrated. Mokgatlo wa Dinagakopano tša Lefase le ona e bile ye nngwe ya badirelwa ba gagwe. Kamano ya gagwe le Nelson le Winnie Mandela, bobedi ka mošomo le bjalo ka bagwera, e thomile ka bo1950. O be a le motšeadiswantšho wa semolao wa Madiba go tšwa nakong ya go lokollwa ga gagwe go fihla mengwageng ya gagwe ya mathomo ka Kantorong ya Mopresidente.
Ngaka Magubane o gatisitše dithulano tše hlakahlakanego tša semorafe le tša selete ka Aforika Borwa ka phetogelong ya temokrasi. Go tloga fao o ile fetolela šedi ya gagwe go gatišeng tša setšo tša morago ga temokrasi ka Aforika Borwa. Ngaka Magubane o bona tlhompho ya gagwe ye kgolo kudu e lego ya South African Order of Meritoriuos Services Silver Class II, yeo a e filwego ke Mopresidente Nelson Mandela.
O be a tsebjwa ka dinako tše ntšhi go beela setšeadiswantšho sa gagwe thoko go thibela batho go bolawa. Ka lebaka la se o ile a fiwa American National Professional Photographers Association Humanistic Award. E be e le motho moso wa mathomo ka Aforika Borwa wa go thopa Press Photo of the Year ka 1958.
O swere mangwalo a bongaka a senyane gomme o filwe phihlelelo ya Cornel Cappa Lifetime Achievement Award go tšwa go International Centre of Photography ka New York.
Difoka tše dingwe di akaretša, Robert Capa Award, Special Missouri Honor Medal for Distinguished Services in Journalism, Martin Luther King Luthuli Award, Lifetime Achievement Award ya go tšwa go Mother Jones Foundation le Leica Cameras, le Fellowship ka Tom Hopkinson School of Journalism and Cultural Studies ka Yunibesithing ya Wales.
Difoka tša ka pela ka gae di akareditše sefoka sa bokgoni sa bogaši bja ditaba se a se filwego ke Walter Cronkite ye e thekgilwego ke Stellenbosch Farmers’ Winery.
Ngaka Magubane ke ga bedi a laetša 100 ya seo a se bonago bjalo ka diswantšho tša leina kudu tša gagwe tša Nelson Mandela: gatee ka kopanong ya Dinagakopano tša Lefase ka Poland, moo pontšho e butšwego ke Mopresidente wa peleng wa Poland Lech Walesa.
Pontšho ya bobedi e be e rulagantšhwe ka lebaka la 1 Mosegamane go fihla ka 30 Lewedi 2018 ka Nelson Mandela Gateway go ya Sehlakahlakeng sa Robben. Diswantšho tše di filwe ke Ngaka Peter Magubane go Setheo sa Nelson Mandela bjalo ka Mpho.


text:
MaZulu
Setlogo sa Mazulu, mohlamongwe setšhaba se segolo se tee mo Afrika Borwa, se hwetšagala ka sehlopha se sennyane sa batho ba go bolela nguni, ba tšweletše kgauswi le noka ya Umfolozi yeo lehono e tsebjago bjalo ka KwaZulu-Natal nakong ya ngwagakgolo wa 16.
Shaka yo a bilego kgoši ya sehlopha sa Mazulu 1818, o theile metheo ya setšhaba sa Mazulu gomme o agile mmušo wo mogolo mo Borwa bja Afrika.
Mmino le go bina di ralokile karolo ye bohlokwa mo bophelong bja Sezulu bophelo, e sego fela bja batho, eupša gape le setšhaba....more
Mo nakong ye e fetilego, matšatši ka moka a mo metseng wa MaZulu (umuzi) a be a latela setlwaedi. Go na le phapano ye e dirilwego go ya ka bong, bogolo le maemo....more
Nakong ya taolo ya Shaka lebaetapele ba gagwe, kgolo le maatla a setšhaba sa Mazulu a be a le mo mokgatlobg wa mašole ka yona le bokgoni....more
Mokgatlo wa sepolotiki wa Sezulu o be o agilwe go swana le tlase. Ka tlase ga sebopego go be go na le dintlo tša batho (imizi), tšeo di akareditšego diyuniti tše nnyane tša sepolotiki ka mo Mmušo wa setšhaba....more
Ka histori ya Sezulu ka moka, ga go na ntlha ya setšo sa Zulu fao tumelo e sa ralokago karolo: Go tša bophelo, meletlo, dikgato tša go fapana le mathata a batho, ka go tša temo le tša ekonomi le leago....more
Ka ngwaga wa 1550 Malandela, kgoši ya go ba le balatedi ba bannyane, o be a dula mo maotong a mmoto wa dipanka tša borwa tša amandawe tša noka ya Umhlatuze pele ga ge e tsena molapo wa nkwaleni....more
Ka 1787 Senzangakhona, kgoši ya lesogana ya Mozulu (yeo e hweditšego leina la yona go tšwa go bomorwao ba Malandela wa go tshewenya), o bile tate wa mošemane ka ntle ga lenyalo, Shaka....more
Dihlare tša bongaka tša setšo sa setšhaba sa MaZulu di na le tlholego ya go tšwa kgolo gomme tirišo ya tšona ya lehono e fetogile nnyane lebakeng la mengwagangwaga....more
Pelego ya bana magareng ga MaZulu ke taba ya basadi ba le nnoši, banna ga ba dumelelwa go ba gona go ba gona mo matswalong....more
Mo nakong ye e fetilego bophelo bja setšo ba Mazulu bo be bo beakantšwe bo na le maitshwaro a yona....more
Lapa a bopa motheo wa bophelo bja setšo sa Mazulu, yeo e beilwego mo bogareng bja umuzi (lapa la go tšweletša)....more


text:
121
Mar. 13:19
Kut. 7:14
12:7
“Mohlang woo morongwa yo mogolo, Mikaele, yo a šireletšago setšhaba sa geno, o tla tšwelela. E tla be e le nako ya masetlapelo a a se a kago a bonwa go tloga mola ditšhaba tša hlolegago. Mohla nako yeo e fihla batho ka moka ba setšhaba sa geno bao maina a bona a ngwadilwego ka pukung ya Modimo ba tla phološwa. 2
Mat. 25:46
Joh. 5:29
Ba bantši bao ba šetšego ba bolokilwe ba tla tsoga: ba bangwe ba tla tsogela go phela go ya go ile, bangwe ba tsogela go phela ba lewa ke dihlong ba bile ba nyatšega go ya go ile. 3Baetapele bale ba bohlale ba tla taga bjalo ka leratadima. Gomme bao ba ilego ba ruta batho ba bantši go dira tše di lokilego ba tla taga bjalo ka dinaledi go ya go ile.”
4
“Bjale ge, wena Daniele, tše ke go boditšego tšona o se di botše motho; o tswalele puku yeo gomme o e kgomaretše ka motu go fihlela nako ya bofelo. Batho ba bantši ba tla be ba gerema ba katanela go kwešiša tše di diregago.”12:4 “ba katanela ... diregago” Diphetolelo tše dingwe di re “bobe bo tla oketšega”.
5Ke moka nna, Daniele, ka bona banna ba babedi ba eme kgauswi le noka, mongwe a le leribeng le, mongwe a le go lela. 6Yo mongwe wa bona a botšiša morongwa wa go apara diaparo tša lešela a eme kua godingwanyana ka nokeng, a re: “Na go tla tšea nako ye kaakang pele ga ge ditiragalo tše di makatšago tše di fela?”
7
12:14
Morongwa yoo a emišetša matsogo leratadimeng, a ikana ka Mophelelaruri. Ka mo kwa a re: “Go tla tšea mengwaga ye meraro le seripa. Ge go hlomarwa ga setšhaba se sekgethwa go fela, dilo tše ka moka di tla be di šetše di diragetše.”
8Ge a realo ke ile ka mo kwa, fela ka se mo kwešiše. Ka gona ka mmotšiša ka re: “Fela mong wa ka, taba tše di yo feletša kae?”
9Yena a mphetola a re: “Daniele, itshepelele, ka gobane ditaba tše ke sephiri mme di swanetše go fihlwa go fihlela bofelong. 10
Batho ba bantši ba tla hlatswiwa, ba tlošwa tšhila, ba hlwekišwa. Ba babe ba ka se kwešiše taba tše, eupša ba tla dula e le ba babe; ke fela ba bohlale ba ba tlago kwešiša.
11
11:31
Mat. 24:15
Mar. 13:14
“Go tloga mohla go kgaotšwa dihlabelo tša tšatši le lengwe le le lengwe, e lego mohla go bewa Bohlola bjo bo tlontlollago Tempele12:11 “Bohlola bjo bo tlontlollago Tempele” Lebelela Dan. 9:27. godimo ga Tempele, go tla feta matšatši a sekete le makgolo a mabedi le masome a senyane. 12Go lehlogonolo yo a tlago kgotlelela go fihlela go feta matšatši a sekete le makgolo a mararo le masome a mararo le metšo ye mehlano.
13“Wena itshepelele; o tla re go ithobalela, bofelong bja lefase wa tsoga wa fiwa moputso wa gago.”


text:
31Dilo ka moka di na le lebaka la tšona, tšohle di na le nako ye di e beetšwego ke Modimo lefaseng.
2Go na le nako ya go tswalwa
le nako ya go hwa;
nako ya go bjala
le nako ya go tumola;
3nako ya go bolaya
le nako ya go alafa;
nako ya go phušola
le nako ya go aga;
4nako ya go nyama
le nako ya go thaba;
nako ya go ilela
le nako ya go bina;
5nako ya go lahla maswika
le nako ya go a kgoboketša;
nako ya go gokarelana
le nako ya go se gokarelane;
6nako ya go nyaka
le nako ya go lahlegelwa;
nako ya go lota
le nako ya go lahla;
7nako ya go kgeila
le nako ya go roka;
nako ya go homola
le nako ya go bolela;
8nako ya go rata
le nako ya go hloya;
nako ya ntwa
le nako ya boiketlo.
9Mohola wa maitapišo a mošomi ke eng? 10Ke a bona gore Modimo o file batho mešomo ye e lapišago gore ba e dire. 11O beetše selo se sengwe le se sengwe nako ye e se swanelago. O file batho temogo ya gore nako ga e fele, eupša a se dire gore ba kgone go kwešiša ka botlalo tše a di dirago ka yona nako ye e sa felego yeo. 12Ka gona ke lemogile gore se motho a ka se dirago ke fela go thakgala le go itirela tše dibotse a sa phela. 13Le gona motho o swanetše gore a je, a nwe, mme a ipshine ka tše a di šometšego gaboima. Go ipshina moo ke mpho ya Modimo.
14Ke tseba gore sengwe le sengwe se Modimo a se dirago ke sa go ya go ile. Se ka se oketšwe goba sa fokotšwa. Seo Modimo o se direla gore motho a mmoife. 15Se se diregago goba se ka diregago se šetše se kile sa direga. Modimo o dira gore dilo di hlage leboelela.
16Gapegape ke lemogile gore mo lefaseng bokgopo bo hwetšwa mo toka le nnete di swanetšego go ba gona. 17Ka pelong ka re: “Modimo ke yena a tlago ahlola moloki le yo kgopo, gobane dilo tšohle le mediro yohle di beetšwe ke yena nako.” 18Ka fetša ka go re: “Modimo o leka batho gore ba tle ba lemoge gore ga ba phale diphoofolo,” 19gobane se se hlagelago diphoofolo, le batho se a ba hlagela – motho o hwa go no swana le phoofolo. Dilo tše ka dipedi di hema moya o tee. Motho ga a phale phoofolo ka selo, ka ge dilo tšohle di feta. 20Motho le phoofolo di felela felo gotee – mobung. Ka dipedi di tšwa go wona, mme ka dipedi di tla boela go wona. 21Kgane ke mang yo a tsebago ge moya wa motho o rotogela godimo, wa phoofolo o theogela fase mobung? 22Ke mo ke lemogilego gore ga go se sekaone go phala ge motho a ithabiša ka tše a di šomilego, gobane go mo lebane. Kgane ke mang yo a ka mmotšago se se tlago hlaga ge a hwile?


text:
81Ge Samuele a tšofala, o ile a dira barwa ba gagwe baahlodi ba setšhaba sa Israele. 2Morwa wa gagwe wa leitšibolo o be a bitšwa Joele, mme yo monnyane a bitšwa Abia; bona e be e le baahlodi Beresheba. 3Eupša ba ile ba se ke ba etša tatagobona; ba ile ba kgahlwa ke go ikgobokanyetša tšhelete fela, ka gona ba amogela tsogolekobong mme ba se ke ba ahlola melato ka botshephegi.
4Ke moo baetapele ka moka ba Israele ba kopanego, ba ya go Samuele kua Rama, 5
gomme ba re go yena: “Bona, o a tšofala, mme barwa ba gago ga ba dire bjalo ka wena. Ka gona, bea kgoši gore e re buše, re tle re swane le ditšhaba tše dingwe.” 6Samuele a nyamišwa ke kgopelo yeo ya bona ya gore ba be le kgoši; ka gona a rapela Morena, 7gomme Morena a re: “Theetša tšohle tše setšhaba se go botšago tšona. Ga se sa gana wena, se ganne nna gore ke se ke ka hlwa ke le kgoši ya sona. 8E sa le go tloga mola ke ba ntšhago Egepeta ba a ntlhanogela mme ba khunamela medimo ye mengwe; gomme bjale le wena ba go dira se ba ntirilego sona ka mehla. 9Ka gona, ba direle se ba se kgopelago, eupša o ba botše tsebegokwa mme o ba hlathollele tše kgoši e tlago ba nyaka tšona.”
10Samuele a bolela le setšhaba se se bego se mo kgopela gore se be le kgoši, a se botša tšohle tše Morena a mmoditšego tšona. 11A ba hlathollela a re: “Tše kgoši ya lena a tlago le nyaka tšona šedi: O tla dira barwa ba lena bahlabani; ba bangwe e tla ba bahlabani ba dikoloi tša gagwe tša ntwa, ba bangwe ya ba bahlabani ba go namela dipere, mme ba bangwe ya ba ba go eta koloi ya gagwe ya ntwa pele ba kitima. 12O tla dira ba bangwe ba bona balaodi ba bahlabani ba sekete, mme ba bangwe ya ba balaodi ba ba masome a mahlano. Barwa ba lena ba tla tlemega go mo lemela mašemo, ba mmunela dibjalo, ba ba ba mo direla dibetša le ditlabakelo tša makoloi a gagwe a ntwa. 13Barwedi ba lena ba tla swanela go mo direla ditlolo tša go nkga bose, ba ba ba mo šomela e le baapei ba dinama le ba dinkgwa. 14O tla tšea mašemo a lena a go nona, le dirapa tša lena tša merara le tša mehlware, a di fa bahlankedi ba gagwe. 15O tla tšea karolo ya lesome ya mabele le ya diterebe tša lena, a di fa bakgomana le bahlankedi ba bangwe. 16O tla tšea bahlanka ba lena le dikgomo8:16 Phetolelo ye nngwe ya kgale e re “dikgomo” Seheberu se re “masogana”. tša lena tša go nona le dipokolo tša lena, a di šomiša medirong ya gagwe. 17O tla tšea karolo ya lesome ya mehlape ya lena. Gomme le lena ka bolena le tlilo ba makgoba a gagwe. 18Ge nako yeo e fihla, le tla lla ka kgoši ya lena yoo lena le ikgethetšego yena, eupša Morena a ka se theetše dillo tša lena.”
19Setšhaba sa se ke sa kwa Samuele, eupša sa re: “Aowaowaa! Re nyaka kgoši 20gore re tle re swane le ditšhaba tše dingwe, re be le kgoši ya rena ye e re bušago gape e re etago pele ge re etšwa dira le ge re hlabana ntweng.” 21Samuele a theetša tšohle tše ba di bolelago, gomme a ya a botša Morena. 22Morena a mo fetola a re: “Dira se ba se nyakago o ba beele kgoši.” Ke moo Samuele a boditšego baetapele ba Israele gore ba boele gae.


text:
SESHEGO: E be e le papadi e bonolo go Moria Sweepers FC ge e be e feela (swiela) sehlopha sa University of Limpopo FC (UL FC) bjalo ka kgarebe ya senoinoi e hlwekiša lebala mesong ya Mokibelo fao e sa yego felo.
Papadi ye e ralokilwe lebaleng la Kgaiso go la Zone 3, Seshego, ka ntle ga Polokwane. Leano la dibapadi ba Moria FC e be e le go nweša nno tše dintši gore phapano ya bona ya dino go liki ya SAFA SAB di fetoge.
Se se bonagetše metsotsong ya mathomo e mehlano ya papadi ge Ignatius Dikgale (19) a bula dino ka go nweša nno ya mathomo. Dibapadi tša UL FC di ile tša leka go thiba senna gore di thibele Sweepers go nweša. Sweepers e ile ya tsentšha kgatelelo ka nepo ya go nweša efela UL FC ga se ya emiša go thiba. Nakong ya ge karolo ya mathomo e eya mafelelong, Mmaphai Mathole (23) wa Moria FC o ile a bona sekgoba sa go nweša mme a se šomiša ka bokgwari go dira gore seripa sa mathomo se fele e le 2- 0.
UL FC e ile ya thoma go raloka ka bogale karolong ya bobedi, e nyaka go nweša. Sehlopha se se bile le menyetla ya go nweša efela moswaradino wa Moria FC o be a ikemišeditše ka ge a be a sa dumele gore UL FC e nweše. Moisa yo ba rego ke Mmaphai o be a ikemišeditše papadi kudu mme o be a sa kgotsofala go fihla a nweša nno ya boraro yeo e bego e le ya bobedi mo papading yeo. Metsotsonyana ka morago ga fao, Godfrey Maponya (20), o ile a nweša nno ya bone.
UL FC e ile ya leka ka thata go hlasela efela ga se go ba tšwele mohola ka ge Thabang Mabapa (27) a ile a nweša nno ya bohlano go netefatša gore sehlopha sa bona sa Moria Sweepers FC se thopa papadi ka morago ga gore moswaradino wa UL FC a dire phošo e kgolo ya go tšwa ka gare ga dipala. Tše e be e se go feela batho eupša e le go ba hlatswa, go ba tšokotša mme mafelelong ba fegwa terateng letšatšing. Moria Sweepers FC e thopile papadi ka 5-0.
Mohlahli wa Moria Sweepers FC, Sipho Khumalo (35), o re ba ipshinne ka papadi ye.
“Re be re nyaka go nweša dino tše dintši mme re dirile bjalo. Se se tlo fa baraloki ba ka boitshepo go dipapadi tša rena tšeo di latelago,” a realo a phophoma lethabo.
Mohlahli wa UL FC yo a bego a nyamile, Tumelo Mphahlele (29) o rile: “Re hlokile mahlatse papading ye. Re thomile papadi re se na mahlahla mme baraloki ba rena ba bane bao re ba tshepilego kudu ba be ba sego ka ge ba na le dikgobalo. Re ka se lahle tshepo mme re ile go phošolla diphošo tša rena go papadi yeo e latelago.”


text:
421Ke moka balaodi bohle ba madira, go balwa le Johanane, morwa wa Kareage, le Asaria,42:1 Phetolelo ye nngwe ya kgale e re “Asaria” Lebelela le Jer. 43:2. Seheberu se re “Jesania”. morwa wa Hoshaya, le batho ka moka, ba go nyatšega le ba go hlomphega, ba batamela 2moprofeta Jeremia, ba re go yena: “Hle, dira se re go kgopelago sona! Re rapelele go Morena Modimo wa gago, rena ka moka re šetšego. Re be re le ba bantši, eupša bjale ba re šetšego ga re nene, bjalo ka ge le wena o iponela. 3Rapela Morena Modimo wa gago, gore a re bontšhe tsela ye re swanetšego go tšea ka yona, le se re swanetšego go se dira.”
4Moprofeta Jeremia a ba fetola a re: “Go lokile. Ke tla rapela Morena Modimo wa lena, go ya ka mo le nkgopelago, gomme sengwe le sengwe se a se bolelago ke tla le botša sona. Nka se le fihlele selo.”
5Bona ba re go Jeremia: “Re itlema go phetha tšohle tše Morena Modimo wa gago a go laelago gore o re botše tšona. Ge re ka se di phethe Morena a re tšwe, gobane yena ke hlatse ya nnete ye e tshephegago. 6Re tla phetha ditaelo tša Morena Modimo wa rena, yena yo re go kgopelago gore o re rapelele go yena ge di re kgahla le ge di sa re kgahle, gore tšohle di tle di re atle.”
7Ge go fetile matšatši a lesome Morena a bolela le Jeremia; 8ka gona Jeremia a bitša Johanane, morwa wa Kareage, le balaodi bohle ba madira bao ba bego ba na le yena, le batho ka moka, ba go nyatšega le ba go hlomphega. 9A re go bona: “Morena Modimo wa Israele, yo le nthomilego gore ke iše kgopelo ya lena go yena, o re: 10‘Ge le ka fela le dutše mo nageng ye ke tla le phediša ka se le fediše; ke tla le hloma ka se le tumole, gobane ke itshola ka lebaka la masetlapelo a ke le otlilego ka ona. 11Le se sa tšhaba kgoši ya Babilonia ye gabjale le e tšhabago. Nna, Morena, ke re le se sa mmoifa, gobane ke na le lena go le phološa le go le hlakodiša diatleng tša gagwe. 12Ke tla le šokela gore le yena a le šokele mme a le lese le ipoelele nageng ya gabolena.’
13“Eupša ge le ka no fela le re: ‘Ga re nyake go dula mo nageng ye,’ e le ge le sa theeletše Morena Modimo wa lena, 14le ge le ka re: ‘Aowa, re tla ikela nageng ya Egepeta mo re ka se kego ra hlaselwa, goba ra kwa phalafala ya ntwa, goba ra bolawa ke tlala, moo ke mo re nyakago go dula gona,’ 15gona Morena Ramaatlaohle, Modimo wa Israele, o re go lena, mašaledi a Juda: ‘Ge eba le tloga le ikemišeditše go falalela Egepeta, 16gona ntwa ye le e tšhabago e tla le hwetša gona kua Egepeta, le tlala ye le e boifago e tla le hlomara le le Egepeta, gomme le tla hwela gona. 17Batho ka moka ba ba ikemišeditšego go falalela Egepeta ba tla bolawa ka tšhoša, goba ka tlala, goba ka leuba la bolwetši. Go ka se phologe le o tee, le o tee wa bona a ka se phonyokge masetlapelo a ke tlago ba tlišetša ona.’
18“Morena Ramaatlaohle, Modimo wa Israele, o re: ‘Bjalo ka ge ke ile ka tšhollela pefelo le kgalefo ya ka godimo ga batho ba Jerusalema, le lena, ge le ka ya Egepeta, ke tla tšhollela kgalefo ya ka godimo ga lena. Batho ba tla rogaka ka leina la lena; ba tla tšhoga ge ba le bona; ba le kgatlela motswiri, ba le kodutla. Le ka se sa tsoga le bone felo fa.’
19“Morena o le boditše, lena mašaledi a Juda, gore le se ke la ya Egepeta. Tsebang gore lehono ke le kgadile. 20Ge le be le nkgopela le re: ‘Re rapelele go Morena Modimo wa rena; tšohle tše a tlago re laela tšona o re botše, gomme re tla di phetha,’ le be le ikgakantšha. 21Gomme bjale ke le boditše tšona, eupša la nyatša se sengwe le se sengwe se Morena Modimo wa rena a nthomilego gore ke le botše sona. 22Bjale ge, tsebang gore le ya go bolawa ka tšhoša, goba ka tlala, goba ka leuba la bolwetši nageng ye le nyakago go falalela go yona.”


text:
African Black Oystercatcher
African Black Oystercatcher.
Leina
African Black Oystercatcher
Leina la se latin
Haematopus moquini
Lapa
Haematopodidae
Botelele
51 cm
Lefelo
Lefelo la yona le lekantšwe fela kua lebopong, Sehlakahlakeng sa lebopo, meetsing le thoko ga noka.
Modumu wa nonyana
Alamo ya modumo ke molokoloko wa di 'pip pip pip' tše bogale le engwe ya go kwagala e re 'klee-weep'.
Pelego
Nako ya pelego e direga ka kgwedi ya Oktobere le Matšhe. Lee le tee goba maee a manne a beiwa ka kgatlampi ye nnyane ya go ba le mothaladi ye diripa. Tša dikgopa tša go robega. Mae a gona ke a na le mmala yo motala le marothontho a masootho a mangwe a mapurapura. Nako ya go fihla mae e tšea matšatši a 28 - 30. Bana ba yona ga ba kgone go fofa go fihla ge ba swara metšatši a 45.
Immature Description
Bafsa ba na le mmala wo mosetlha le maronthontho a sootho gomme diripa tša ka tlase ke tše šweu le maoto a sootho.
Tlhalošo ya ba bagolo
Nonyana ye ke ye ntsho ka mmala e na le maoto a makhwibidu le molomo wa nltha ye khwibidu. Molomo wa gona o na le sebopego sa go kobega e be ke o motelele ga nnyane go fetiša hlogo, seripa sa meeno ga e hlakane ntleng di folete, e bile ka thoko di pitlane go dira sebopego sa go šupa ntlheng, maoto ke a makopana, a na le menwana ye meraro fela. Mahlo a gona a makwibidu a na le gape bonamune.
Boemo
E tlwaelegile e fela go eleletša gore e bokoa.
Phatlalatšo
Di phatlaladitšwi go bapa bja lebopong la Afrika Borwa, e fela ke tše nnyane ka palo mafelong a mangwe. Di bonagala lebopong la matlapa, mohlabeng kua Kou.
Lenane dintlha
Go eleletša gore ke mohuta yo bokoa, le ge ditlwaelegile lebopong la Afrika Borwa le Namibia. Kebaka le lengwe ke gore dihlaka tša tšona di tshwenywa ke mohlahla wa batho.


text:
Tsa Bopedi ke Sehlopha sa Mmino wa Segagabo Motho, gotjwa kamo Glen Cowie. Sona se bopilwe ke maloko a mararo e lego Madika Jeremiah Choma, Thubishi Frans Mankgane le Mahlatse Isaac Matentji, ka ngwaga wa 2006.
Ngwageng wa 2009 baile ba lokolla tlhamo ya bona ya mathomo, ka tlhohleletso ya Dapeit Mamogobo Moshidi. Ka ngwaga wa 2010, baile ba kgona go kaba karolo ya bahlokolwa go Difoka tsadi SATMA gomme baba gona moletlong mogolo wa [email protected] Albert Lithuli ICC Arena, Durban moo sefoka sa Lefapa la Best Sepedi Album se thupilwego ke Maphuti le Maserole.
Tlhamo yeya pulamadibogo ya bona ya Boela Gae, e bile Mmamoratwa go Lenaneo la [email protected] moo elego gore eile ya kgethwa Leboelela ke bathekgi le barati.
Tsa Bopedi eile ya tjwela pele kago lokolla Ditlhangwa tjago swana le Mankalane le Santshushule.
Ka 2018 ba lokolla motswako wa bona wago bitjwa Tse Kaone, gomme ba kgona goka phunyelela gape goba karolo ya bahokolwa godi Satma, tjeo di ilego tsa swarelwa gola [email protected] Conventional Centre gomme sefoka sa Best Sepedi Album sa thopja ke Tau Sebata.
Sehlopha se se tjweleditse bagale, lehono rena le Molopo Madika woo a ekemego ka tlhamo ya gagwe ya Senakangwedi.
Le TF Mankgane ke mogale woo a betlilwego gotjwa go sona sehlopha se. Le yena o ekeme ka tlhamo ya gagwe ya Thakadu.
Bagale ba mediro ya bona ya bonagala go Seyalemoya sa Thobela, lenaneong LA Tsa Borena Leo Le otlelwago ke [email protected] "Lady M" Sekuba.
Lego Diyalemoya tsa Selegae tsago swana Le SKFM, me moo ba thuntshago mushi gona ka dinko ele geba tsweletja bokgwari bja bona bja mmino wa Segagabo motho


text:
341Morena a re go nna: 2“Wena motho wa nama, porofeta o kgale badiša ba setšhaba sa Israele. Ba porofetele o ba botše gore nna, Morena, Mong wa bohle, ke re go bona: Le ba madimabe, lena badiša ba Israele le itišago lena beng! Ga ke re badiša ba swanetše go diša dihuswane? 3Le ja maswi a tšona, la apara diaparo tša go dirwa ka boya bja tšona, la ba la hlaba tše di nonnego, fela go di diša gona ga le di diše. 4Tše di fokolago ga se la ka la di hlokomela, goba la alafa tše di lwalago, goba la tlema dintho tša tše di gobetšego, goba la yo buša tše di šwalalanego, goba la yo nyaka tše di timetšego. Bakeng sa seo le ile la di swara ka makgwakgwa le sehlogo. 5
1 Dikg. 22:17
Mat. 9:36
Mar. 6:34
Dihuswane tšeo di ile tša šwalalana ka ge di be di se na le modiša, gomme dibata tša di ja. 6Ka gona dihuswane tša ka tša ralala le dithaba le meboto ye megolo ka moka. Tša šwalalana le lefase lohle, gwa se be le yo a di nyakago goba a botšišago ka tšona.
7“Bjale lena badiša, theeletšang se nna, Morena, ke le botšago sona. 8Ke ikana ke le Modimo yo a phelago gore taba yeo e ka se sa direga. Dihuswane tša ka di hlasetšwe ke dibata, tša di ja ka ge di be di se ne modiša. Badiša ba ka ga se ba di hlokomela. Ba be ba itišitše bona beng, ba se ba di diša. 9Ka gona ntheeletšeng, lena badiša. 10Nna, Morena, Mong wa bohle, ke bega gore ke lenaba la lena. Ke tla nyaka dihuswane tša ka go lena mme ka se sa tsoga ke le dumeletše go ba badiša ba tšona; nka se sa dumela gore go itiše lena beng fela. Ke tla le ntšha dihuswane tša ka ganong, la se sa di ja.”
11“Nna, Morena, Mong wa bohle, ke re ke tla nyakišiša dihuswane tša ka ka di hlokomela, 12go no swana le modiša ge a hlokomela dihuswane tša gagwe tše di bego di šwalalantšwe. Ke tla di hlakodiša mafelong ohle ao di bego di šwalalanyeditšwe go ona ka letšatši lela la madimabe a magolo. 13Ke tla di ntšha dinageng di šele, ka di kgoboketša go tloga ditšhabeng tše dingwe, mme ka di bušetša nageng ya gabotšona. Ke tla di fudiša dithabeng le dinokaneng tša Israele le gohle mo go dulago batho. 14Ke tla di fudiša mafulong a mabotse dithabeng ka moka tša Israele, gomme tša robala phulong yeo ye tala. 15Nna ka noši ke tla ba modiša wa tšona, gomme ka di nyakela mo di ka robalago gona. Ke realo, nna, Morena, Mong wa bohle.
16“Ke tla nyaka tše di timetšego, ka buša tše di šwalalanego, ka tlema dintho tša tše di gobetšego, ka alafa tše di lwalago, eupša tše di nonnego le tše di nago le maatla tšona ke tla di fediša, ka gobane ke nna modiša wa toka.
17“Bjale ge, lena mohlape wa ka, nna, Morena, Mong wa bohle, ke le botša gore ke tla ahlola yo mongwe le yo mongwe wa lena, mme ka kgaoganya ba ba lokilego le ba babe, dinku le dipudi. 18Na ga le kgotsofatšwe ke mafulo a mabotse ge le gataka le bjang bjo le bo šadišitšego? Le nwa meetse a a sekilego mme la biloša a le a šadišitšego! 19Kgane dihuswane tša ka di swanetše go fula bjang bjo le bo gatakilego, goba go nwa meetse a le a bilošitšego?
20“Bjale ge, nna, Morena, Mong wa bohle, ke le botša gore ke tla le ahlola, lena dihuswane tše di nonnego, le tše di otilego ka le botša gore ba ba nago le molato ke bafe. 21Le kgoromeditše tša go fokola ka lehlakore le ka legetla, la di hlaba ka dinaka la di ntšhetša ntle. 22Eupša nna ke tla hlakodiša dihuswane tša ka mme ka se sa dumela gore di tshwenywe. Ke tla ahlola gore ba ba nago le molato ke bafe. 23
Ke tla ba beela modiša o tee, e lego setlogolo sa Dafida, mohlanka wa ka, gomme o tla ba hlokomela. 24
Nna, Morena, ke tla ba Modimo wa bona, gomme setlogolo seo sa Dafida ya ba mmuši wa bona. Ke realo, nna, Morena. 25Ke tla dira kgwerano le bona gore ba phele ka khutšo. Ke tla raka dibata tšohle nageng gore dihuswane tša ka di tle di phele di bolokegile mafulong, mme di ithobalele ka fase ga mehlare.
26“Ke tla di šegofatša gotee le tikologo ya thaba ya ka ye kgethwa.34:26 “thaba ye kgethwa” Ke go re thaba ya Sione kua Jerusalema yeo godimo ga yona go bego go agilwe Tempele. Ke moo ke tlago di šegofatša ka dipula tša matlorotloro ka nako ya tšona. 27Mehlare ya naga e tla enywa dikenywa, mašemong gwa ba le dibjalo, gomme batho ba dula ba bolokegile nageng ya bona. Mohla ke hunolla setšhaba sa ka go bagateledi ba sona mme ke se lokolla go bao ba se dirilego makgoba, ke gona se tlago lemoga gore ke nna Morena. 28Ditšhaba tše dingwe di ka se sa ba hula, gomme le dibata di ka se ba je. Ba tla dula ba bolokegile, ba sa tšhošwe ke motho. 29Ke tla dira gore naga ya bona e tsebege ka monono wa yona gore ba se sa hwa ka tlala. Ditšhaba tše dingwe di ka se sa ba nyatša. 30Baisraele ba tla lemoga gore nna Morena, Modimo wa bona, ke na le bona, le gore bona ke setšhaba sa ka. Ke realo, nna, Morena, Mong wa bohle.
31“Lena le dihuswane tša ka, le mohlape wo ke o fudišago, le setšhaba sa ka, gomme nna ke Modimo wa lena.” O realo, Morena, Mong wa bohle.